**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ҮЙЛДВЭРЖИЛТИЙН БОДЛОГЫН БАЙНГЫН ХОРООНЫ**

 **4 ДҮГЭЭР САРЫН 06-НЫ ӨДӨР /МЯГМАР ГАРАГ/-ИЙН**

 **ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | Баримтын агуулга | Хуудас |
| 1. | Хуралдааны товч тэмдэглэл:  | 1-3 |
| 2. | Хуралдааны дэлгэрэнгүй тэмдэглэл | 4-40 |
|  | 1.Улсын Их Хурлын гишүүн Сандагийн Бямбацогтоос Монгол Улсын Эрчим хүчний сайдад хандан “Хөшөөтийн нүүрсний уурхайг түшиглэн сайжруулсан шахмал түлшний үйлдвэр байгуулах талаар” тавьсан асуултын хариуг сонсох. 2.“Ноос, ноолуурын салбарт хэрэгжүүлэх зарим арга хэмжээний тухай” Байнгын хорооны тогтоолын төсөл | 4-3030-40 |

**Монгол Улсын Их Хурлын 2021 оны хаврын ээлжит чуулганы Үйлдвэржилтийн бодлогын байнгын хорооны 4 дүгээр сарын 06-ны**

**өдөр /Мягмар гараг/-ийн хуралдааны товч тэмдэглэл**

Үйлдвэржилтийн бодлогын байнгын хорооны дарга Б.Чойжилсүрэн ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Нийгмийн бодлогын байнгын хорооны дарга М.Оюунчимэг, Улсын Их Хурлын гишүүн Ш.Адьшаа, Т.Аубакир, С.Бямбацогт, Ш.Раднаасэд, Н.Наранбаатар, Т.Энхтүвшин нар “Жанжин Д.Сүхбаатар” танхимаас, бусад гишүүд MyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд ирвэл зохих 16 гишүүнээс 12 гишүүн цахим хуралдааны программын ирцэд бүртгүүлж, 75.0 хувийн ирцтэйгээр хуралдаан 14 цаг 14 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Ц.Туваан, О.Цогтгэрэл, Ж.Эрдэнэбат.*

***Нэг.Улсын Их Хурлын гишүүн С.Бямбацогтоос “Хөшөөтийн нүүрсний уурхайг түшиглэн сайжруулсан шахмал түлшний үйлдвэр байгуулах талаар” Монгол Улсын Эрчим хүчний сайдад тавьсан асуултын хариуг сонсох***

Хэлэлцэж буй асуудалтай холбогдуулан Эрчим хүчний сайд Н.Тавинбэх, Эрчим хүчний яамны Түлшний бодлогын хэрэгжилтийг зохицуулах газрын дарга Ж.Эрдэмбилэг, мөн яамны Түлшний бодлогын хэрэгжилтийг зохицуулах газрын ахлах шинжээч Д.Даваасүрэн, Байгаль орчин, аялал жуулчлалын яамны Орчны бохирдлыг бууруулах Үндэсний хорооны нарийн бичгийн дарга, Ажлын албаны дарга Б.Алтанзул нар “Жанжин Д.Сүхбаатар” танхимаас, “Эрдэнэс Тавантолгой” хувьцаат компанийн гүйцэтгэх захирал Б.Ганхуяг, “Тавантолгой түлш ХХК”-ийн гүйцэтгэх захирал М.Ганбаатар, Монгол Улсын Их сургуулийн Хэрэглээний шинжлэх ухаан, инженерчлэлийн сургуулийн лабораторийн эрхлэгч, доктор Ц.Эрдэнэбат, “Тавантолгой түлш ХХК”-ийн ерөнхий инженер Д.Болдбаатар нар цахимаар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Гандулам, Байнгын хорооны асуудал хариуцсан хэлтсийн референт Б.Баярсайхан, А.Наранцэцэг, Хяналт шалгалт, үнэлгээний газрын Төсвийн хяналт, шинжилгээний хэлтсийн зөвлөх М.Солонго нар байлцав.

Асуултын хариуг Эрчим хүчний сайд Н.Тавинбэх танилцуулав.

Танилцуулгатай холбогдуулан Улсын Их Хурлын гишүүн С.Бямбацогт, Г.Ганболд, Т.Энхтүвшин, Ж.Батжаргал, Ш.Адьшаа, Ш.Раднаасэд нарын тавьсан асуултад Эрчим хүчний сайд Н.Тавинбэх, Байгаль орчин, аялал жуулчлалын яамны Орчны бохирдлыг бууруулах үндэсний хорооны нарийн бичгийн дарга, Ажлын албаны дарга Б.Алтанзул нар “Жанжин Д.Сүхбаатар” танхимаас, Монгол Улсын Их сургуулийн Хэрэглээний шинжлэх ухаан, инженерчлэлийн сургуулийн лабораторийн эрхлэгч, доктор Ц.Эрдэнэбат, “Тавантолгой түлш ХХК”-ийн ерөнхий инженер Д.Болдбаатар нар цахимаар хариулж, тайлбар хийв.

Улсын Их Хурлын гишүүн Ж.Бат-Эрдэнэ, Н.Наранбаатар, Т.Аубакир нар үг хэлэв.

Улсын Их Хурлын гишүүн Ш.Раднаасэд, Ш.Адьшаа, С.Бямбацогт нар үг хэлж, Эрчим хүчний сайд Н.Тавинбэх тайлбар хийв

Улсын Их Хурлын гишүүд “Хөшөөтийн нүүрсний уурхайг түшиглэн сайжруулсан шахмал түлшний үйлдвэр байгуулах талаар” Монгол Улсын Эрчим хүчний сайдад Улсын Их Хурлын гишүүн С.Бямбацогтын тавьсан асуултын хариуг сонсов.

*Уг асуудлыг 15 цаг 55 минутад хэлэлцэж дуусав.*

***Хоёр.“Ноос, ноолуурын салбарт хэрэгжүүлэх зарим арга хэмжээний тухай” Байнгын хорооны тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Гандулам, Байнгын хорооны асуудал хариуцсан хэлтсийн референт Б.Баярсайхан, А.Наранцэцэг нар байлцав.

Тогтоолын төслийг Жижиг, дунд үйлдвэрлэлийн дэд хорооны дарга Ж.Бат-Эрдэнэ танилцуулав.

Төсөлтэй холбогдуулан Улсын Их Хурлын гишүүн Н.Наранбаатар, Т.Энхтүвшин, Ж.Батжаргал нарын тавьсан асуултад Улсын Их Хурлын гишүүн Ж.Бат-Эрдэнэ, Үйлдвэржилтийн бодлогын байнгын хорооны дарга Б.Чойжилсүрэн нар хариулж, тайлбар хийв.

Улсын Их Хурлын гишүүн Ж.Батжаргал зарчмын зөрүүтэй санал гаргаж, хуралдааны явцад энэхүү саналаа татан авсан болно.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг МуParliament программыг ашиглан цахим хэлбэрээр явуулав.*

**Б.Чойжилсүрэн:** “Ноос, ноолуурын салбарт хэрэгжүүлэх зарим арга хэмжээний тухай” Байнгын хорооны тогтоолын төслийг баталъя гэсэн санал хураалт явуулъя.

Зөвшөөрсөн: 11

Татгалзсан: 2

Бүгд: 13

84.6 хувийн саналаар Байнгын хорооны тогтоол батлагдлаа.

*Хуралдаан 2 цаг 22 минут үргэлжилж, 16 гишүүнээс 13 гишүүн хүрэлцэн ирж, 81.2 хувийн ирцтэйгээр 16 цаг 36 минутад өндөрлөв.*

**Тэмдэглэлтэй танилцсан:**

ҮЙЛДВЭРЖИЛТИЙН БОДЛОГЫН

БАЙНГЫН ХОРООНЫ ДАРГА Б.ЧОЙЖИЛСҮРЭН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ҮЙЛДВЭРЖИЛТИЙН БОДЛОГЫН БАЙНГЫН ХОРООНЫ 4 ДҮГЭЭР**

**САРЫН 06-НЫ ӨДӨР /МЯГМАР ГАРАГ/-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Б.Чойжилсүрэн:** Үйлдвэржилтийн бодлогын байнгын хорооны 2021 оны 4 дүгээр сарын 6-ны өдрийн хуралдаан гишүүдийн ирц бүрдсэн тул нээснийг мэдэгдье.

Дэлхийн эрүүл мэндийн байгууллага, Засгийн газар, Улсын онцгой комисс, мэргэжлийн байгууллага, байгууллагуудаас КОВИД-19 цар тахлын онцгой нөхцөл байдалтай холбогдуулан гаргасан зөвлөмж, шийдвэр болон Монгол Улсын Их Хурлын чуулганы хуралдааны дэгийн тухай хуульд заасан онцгой нөхцөлд хэрэглэх цахим хуралдааны дэгийн дагуу Улсын Их Хурлын гишүүд Байнгын хорооны хуралдаанд “MyParliament” болон “zuum” программыг ашиглан цахим болон танхимаар оролцож байна.

Байнгын хорооны хуралдаанд оролцож байгаа гишүүдийг танилцуулъя. Чойжилсүрэн гишүүн Увсаас сонгогдсон, ирсэн байгаа, Баянхонгор аймгаас сонгогдсон Адьяасүрэн гишүүн цахимаар оролцож байгаа, Анандбазар гишүүн цахимаар оролцож байна, Аубакир гишүүн цахимаар оролцож байгаа, Батжаргал гишүүн цахимаар оролцож байгаа юм байна. Бат-Эрдэнэ гишүүн ирсэн байгаа, Ганбаатар гишүүн чөлөөтэй байна, Ганболд гишүүн цахимаар оролцож байгаа, Наранбаатар гишүүн ирсэн байгаа, Өнөрболор гишүүн цахимаар оролцож байгаа юм байна, Раднаасэд гишүүн ирсэн байна. Туваан гишүүн чөлөөтэй байгаа юм байна, Тэмүүлэн гишүүн ирсэн байна, Цогтгэрэл гишүүн тодорхойгүй байна, Энхтүвшин гишүүн ирчихсэн байна, Эрдэнэбат гишүүн ирчихсэн байгаа юм байна. Хуралдааны ирцийг танилцуулж дууслаа.

Та бүхэнд Байнгын хорооны хуралдаанаар хэлэлцэх асуудлуудыг танилцуулъя.

1.Улсын Их Хурлын гишүүн Сандагийн Бямбацогт Монгол Улсын Эрчим хүчний сайдад хандан “Хөшөөтийн нүүрсний уурхайг түшиглэн сайжруулсан шахмал түлшний үйлдвэр байгуулах талаар” тавьсан асуултын хариуг сонсоно.

2.”Ноос, ноолуурын салбарт хэрэгжүүлэх зарим арга хэмжээний тухай” Үйлдвэржилтийн бодлогын байнгын хорооноос тогтоол гаргаж байгаа. Энэ тогтоолыг хэлэлцэх ийм хоёр асуудлыг та бүхэнд танилцуулж байна.

Хэлэлцэх асуудал дээр салдаг гишүүд байна уу? Алга байна.

Хэлэлцэх талаар асуудлаа баталъя.

Эхний асуудлаа хэлэлцэж эхэлье.

**Нэг.Улсын Их Хурлын гишүүн Сандагийн Бямбацогт Монгол Улсын Эрчим хүчний сайдад хандан “Хөшөөтийн нүүрсний уурхайг түшиглэн сайжруулсан шахмал түлшний үйлдвэр байгуулах талаар” тавьсан асуултын хариуг сонсоно.**

Ажлын хэсэг хүрэлцэн ирсэн байна. Тавинбэх Эрчим хүчний сайд байна, Эрдэмбилэг Эрчим хүчний яамны Түлшний бодлогын хэрэгжилтийг зохицуулах газрын дарга, Ганхуяг “Эрдэнэс Тавантолгой” хувьцаат компанийн гүйцэтгэх захирал цахимаар оролцож байгаа юм байна, Ганбаатар “Тавантолгой түлш ХХК”- ийн гүйцэтгэх захирал мөн цахимаар оролцож байгаа юм байна, Алтанзул Байгаль орчин, аялал жуулчлалын яамны Орчны бохирдлыг бууруулах үндэсний хорооны нарийн бичгийн дарга, ажлын албаны дарга гэсэн ийм хүн танхимаар оролцож байгаа юм байна, Эрдэнэбат Монгол Улсын Их сургуулийн Хэрэглээний шинжлэх ухаан, инженерчлэлийн сургуулийн доктор цахимаар оролцож байгаа юм байна, Даваасүрэн Түлшний бодлогын хэрэгжилтийг зохицуулах газрын ахлах шинжээч, Болдбаатар “Тавантолгой түлш ХХК”-ийн ерөнхий инженер цахимаар оролцож байгаа гэсэн ийм бүрэлдэхүүнтэй ажлын хэсэг байна.

Асуултын хариуг Эрчим хүчний сайд Нансалын Тавинбэх танилцуулна. Ажлын хэсгийн 5 дугаар микрофон өгье.

**Н.Тавинбэх:** Гишүүддээ энэ өдрийн мэнд хүргэе. Улсын Их Хурлын гишүүн С.Бямбацогтоос Ховд аймгийн Хөшөөтийн уурхайг түшиглэн сайжруулсан түлшний үйлдвэр барих бүтээн байгуулалтын ажлыг ямар хугацаанд хийхээр төлөвлөж байгаа талаар ирүүлсэн асуулгын хариуг өгье.

Асуулт 1.Хөшөөтийн нүүрсний уурхайд түшиглэн сайжруулсан шахмал түлшний үйлдвэр байгуулах ажлыг хэзээнээс эхлүүлж, эхний ээлжийг хэзээ ашиглалтад оруулж, сайжруулсан түлшийг хэзээнээс хэрэглэгчдийн гар дээр хүргэхээр төлөвлөж байгаа вэ?

Хариулт. 2021 оны улсын төсвийн хүрээний мэдэгдэлд Ховд аймгийн Дарви сумын нутагт байрлах Хөшөөтийн нүүрсний уурхайд түшиглэн барих сайжруулсан шахмал түлшний үйлдвэрийн хөрөнгө оруулалтын санхүүжилтийг техник, эдийн засгийн үндэслэл, ажлын зураг төсөвгүйгээр тусгасан байна. Иймд уг хөрөнгө оруулалтын ажлын техник, эдийн засгийн үндэслэлийг боловсруулах ажлын даалгаврыг тус яамны Эрчим хүчний эдийн засгийн хүрээлэнд хүргүүлээд байна. Одоогоор ажлын гүйцэтгэл 30 орчим хувьтай байна. Мөн үйлдвэрийн барилга угсралтын ажлыг гүйцэтгэх гүйцэтгэгчийг сонгон шалгаруулах тендерийн үнэлгээний хороог байгуулсан бөгөөд техник, эдийн засгийн үндэслэл боловсруулагдаж батлагдсаны дараа барилга угсалтын ажлыг түлхүүр гардуулах нөхцөлтэйгөөр гүйцэтгэгчийг сонгон шалгаруулахаар бэлтгэл ажлыг хангаж байна.

Хөшөөтийн уурхайг түшиглэн баригдах сайжруулсан шахмал түлшний үйлдвэрийн эхний ээлжид жилд 30 мянган тонн сайжруулсан шахмал түлш үйлдвэрлэх хүчин чадал бүхий үйлдвэрийг 2022 оноос 2023 оны халаалтын улирлаас өмнө ашиглалтад оруулж Ховд аймгийн төвийн гэр хорооллын хэрэглэгчдийг хангахаар төлөвлөж байна. Хувийн хэвшлийн “Дэвшилт эко” хязгаарлагдмал хариуцлагатай компани нь Хөшөөтийн уурхайн нүүрсийг ашиглан сайжруулсан шахмал түлшний үйлдвэр байгуулах урьдчилсан техник, эдийн засгийн үндэслэлийг боловсруулан Эрчим хүчний яамны Шинжлэх ухаан технологийн зөвлөлийн хурлаар хэлэлцүүлэхээр ирүүлсэн боловч тус техник, эдийн засгийн үндэслэл, техник технологийн болон эдийн засгийн тооцоо хийгдээгүй учир сайжруулалт хийгдэхээр буцаагдсан болно. Өөр төр болон хувийн хэвшлээс энэ чиглэлээр хийгдсэн судалгааны ажил одоогоор байхгүй байна.

Асуулт 2. Сайжруулсан шахмал түлшний үйлдвэр ямар хүчин чадалтай, жилдээ хэдэн тонн түлш үйлдвэрлэх хүчин чадалтай байх талаар тооцоо судалгаа

Урьдчилсан тооцоогоор төсөвт тусгагдсан хөрөнгөөр жилд 80-90 мянган тонн сайжруулсан шахмал түлш үйлдвэрлэх хүчин чадалтай орчин үеийн иж бүрдэл үйлдвэрийг барьж ашиглалтад оруулах боломжтой байна. Энэхүү хүчин чадал нь Ховд аймгийн төвийн гэр хорооллын 7960 өрхийн хэрэглээг бүрэн хангана. Түлшний хэрэглээний жишиг хэмжээг нийслэлийн гэр хорооллын нэг өрхийн хэрэглээгээр тооцож гаргасан болно. Уг үйлдвэрийг тус бүр 30 мянган тоннын гурван шугамтай байхаар тооцоход үйлдвэрийн цахилгааны суурилагдсан хүчин чадал 1.9 МВт, бусад хэрэглээг нэг тооцоход 2.5 МВт байхаар байна.

Дээрх үйлдвэрийн цахилгаан хангамж нь 1.9 МВт бөгөөд боломжит газар зүйн байршил бүрээр цахилгаан хангамжийн эх үүсвэрийн судалгааг хийсэн болно. Сайжруулсан шахмал түлшний Хөшөөтийн нүүрсний уурхайн дэргэд Ховд аймгийн Манхан сум, Ховд аймгийн төв дээр, Ховд аймгийн Дарви сумын нутаг дэвсгэрт байршуулах хувилбараас судалгааг хийсэн болно. Манхан сумын хувьд цахилгаан эрчим хүчний хувьд сайжруулсан шахмал түлшний үйлдвэрийн дээр дурдсан хүчин чадлыг хангах боломжтой. Хөшөөтийн уурхай дээр 2.5 МВт-ын цахилгааны хэрэглээг хангах эх үүсвэрийн хувьд боломжгүй. Хэрвээ Хөшөөтийн уурхайг түшиглэн барьж ашиглалтад оруулна гэвэл цахилгаан хангамжийн хүчин чадлыг нэмэгдүүлэх шаардлагатай байгаа болно.

Дарви сум дээр цахилгаан хангамжийн хувьд нэмэлт арга хэмжээ авах шаардлагатай байгаа. Ховдын Алтай, Үенч, Булган сумыг Хөшөөтийн сумаас салбарлан тэжээх учраас одоо байгаа 35 шугамыг үйлдвэр баригдахад цахилгаан хангамж зориулан ашиглах боломжгүй. Хэрвээ Хөшөөтийн уурхайг түшиглэн барина гэвэл сайжруулсан шахмал түлшний үйлдвэрийг хүчлийн түвшнийг нэг шатаар ахиулан 110 кВ-ын цахилгаан дамжуулах агаарын шугамыг Манхан сумаас салбарлаж шаардлагатай хүчин чадал хэрэглээнд нийцсэн хүчин чадалтай дэд өртөөг шинээр барьж байгуулах шаардлагатай байгаа.

Яамны санал. Ховд аймгийн сайжруулсан шахмал түлшний үйлдвэрийг Ховд аймгийн төв дээр байгуулах нь илүү тохиромжтой байна гэсэн саналыг гаргаж байна. Ховд аймгийн төв дээр үйлдвэрийг байгуулах нь цахилгаан эрчим хүчний эх үүсвэрийн хувьд хүрэлцээтэй, бусад инженерийн дэд бүтэц хөгжсөн, ажиллах хүч, хүний нөөц сайтай байна гэсэн давуу талыг хэлж байна. Мөн бас сайжруулсан шахмал түлшний тээвэрлэлтийн үед гарах элэгдэл хорогдлыг бууруулах боломжтой болно гэдэг ийм саналтай байна. Ийм шалтгааныг үндэслэж Ховд аймгийн төв дээр дээрх сонгосон цэгүүдээс газар зүйн байршлаас Ховд аймгийн төв дээр барих нь илүү тохиромжтой байна гэж ингэж үзсэн.

3 дахь асуулт. Сайжруулсан шахмал түлшний үйлдвэр байгуулагдсанаар аймгийн төвүүд болон сум суурин газруудын агаарын бохирдлыг хэдэн хувь бууруулах, иргэдийн шахмал түлшний хомсдолд оруулахгүй, хэрхэн хэрэгцээг хангах хангамж боломжийн талаар

Хариулт. Сайжруулсан шахмал түлшний үйлдвэр ашиглалтад орсноор аймгийн төв аймгийн төвийн агаарын бохирдлыг ойролцоогоор 30-50 хувиар бууруулна гэж тооцоолж байна. Гэр хорооллын айл өрхийг сайжруулсан түлшээр жигд хүртээмжтэй хангах үүднээс Улаанбаатар хотод хэрэгжүүлсэн цахим картын системийг нэвтрүүлж хэрэгжүүлэх нь зүйтэй гэсэн ийм хариултыг өгч байна. Асуулганд хариулж дууслаа. Баярлалаа.

**Б.Чойжилсүрэн:** Асуулгатай холбоотой асуулт асуух гишүүдийн нэрсийг авъя. Цахимаар хэдэн гишүүд байна вэ, Тамгын газрынхан? Наранбаатар гишүүнийг нэмж оруулъя. Цахимаар санал асуулт асуух гишүүдийн нэрсийг өгөөрэй. Ганболд гишүүн цахимаар гар хүргэж байна. Ондоо гишүүд байна уу, Тамгын газрынхан? Батжаргал гишүүн байгаа юм уу? Тэгвэл Ганболд гишүүн Батжаргал гишүүд цахимаар асуулт асуух юм байна. Наранбаатар гишүүнээр танхимд байгаа гишүүдийн асуулт асуух нэрсийг тусалъя. Бямбацогт гишүүн асуулт асууна.

**С.Бямбацогт:** Эрчим хүчний сайдад тавьсан асуултынхаа хариуг сонслоо. Тэгээд Засгийн газрын үйл ажиллагааны мөрийн хөтөлбөрт томоохон хот, суурин газрын агаарын бохирдлыг үе шаттайгаар бууруулах, орон нутгийн нүүрсний уурхайг түшиглэн сайжруулсан шахмал хүчний үйлдвэр байгуулах гэсэн зорилт суусан. Энэ зорилтын хүрээнд баруун аймгуудын гишүүд бид санал нийлж Ховд аймгийн Хөшөөтийн уурхай дээр шахмал түлшний буюу сайжруулсан түлшний үйлдвэр байгуулах энэ төсвийг бас улсын төсвийн хөрөнгө оруулалтад 12 тэрбум төсөвтэй, тэгэхдээ 2 тэрбумыг 2021 онд санхүүжүүлтээр суулгасан. Энэ ажлыг эрчимжүүлэх зорилгоор энэ асуултыг тавьсан. Нэг дэх зорилго.

Улаанбаатар хотын агаарын бохирдлыг бууруулах гэж бид олон янзаар олон жил үзсэн. Сүүлийн жилүүд үндсэндээ сайжруулсан шахмал түлш богино хугацаандаа оновчтой шийдэл юм гэдэг харагдаж байгаа. Улаанбаатар хотын агаарын бохирдлоос гадна 21 аймгийн төв, ялангуяа нүүрс түлдэг аймгууд дээр бол агаарын бохирдол маш том асуудал болсон байгаа. Энэ агаарын бохирдлыг дамжаад ард иргэдийн эрүүл мэндэд хохирол учирч байгаа, амьдрал ахуйд нь бас өртөг зардал өндөртэй, нүүрс түлэх гээд бэрхшээл учирч байгаа олон, олон талын ач холбогдолтой. Ийм учраас бид нар шахмал түлшний үйлдвэр, сайжруулсан шамал хүчний үйлдвэр байгуулъя гэдэг асуудлыг нь улсын төсөвт хөрөнгө оруулалт нь шийдсэн. Хэрэгжүүлэх ажлыг Засгийн газар, Эрчим хүчний яам зохион байгуулах ёстой. Харамсалтай нь одоо хариултаас хангалттай хариулт сонсогдохгүй байна.

Зөвхөн Ховд аймгийн төвийн хэрэглэгчдийг 7960 өрхийг хангана гэсэн асуудал ярьж байна. 12 тэрбум төгрөгөөр хувийн хэвшлийнхэн бол 200 мянган тоннын хүчин чадалтай шахмал хүчний үйлдвэр байгуулна гэсэн асуудлыг ярьж байгаа. Гэтэл 50-90 мянган хүчин чадалтай Ховд аймгийн төвийн асуудал ярьж байна л даа. Гэтэл тэнд Говь-Алтай аймаг, Баян-Өлгий аймаг, бусад баруун аймгууд бас хамаарна. Зөвхөн аймгийн төвөөс гадна сумдын төвүүд, бас нүүрс түлдэг малчин өрхүүд бүгд хамаарах ёстой. Ингэхээр одоо хүчин чадлын хувьд нэлээн том байх ёстой. Мөн дэд бүтцийн бас техник хангамжийн хувьд бас асуудалтай гэж.

**Б.Чойжилсүрэн:** Уул нь дэгээрээ та хамгийн сүүлд асуух ёстой. Бямбацогт гишүүнд 1 минут нэмээд өгье. Цахим горим чинь 2 дээр нэмэх нь 1 шүү дээ.

**С.Бямбацогт:** Тийм болохоор энэ шийдэл маань жаахан зөв биш байх шиг харагдах юм. Бид нар бас “Тавантолгой түлш” компанийнхантай холбогдсон. Энэ хөрөнгөөр бид нар аль болох сайн чанар, технологитой сайн үйлдвэр байгуулъя, хямд үнэтэй шахмал түлшээр ард иргэдээ хангая, агаарын бохирдлыг бууруулъя гэсэн ийм л зорилго тавьж байгаа. Гэтэл энэ зорилгууд маань хангагдахгүй л харагдаад байна л даа. Энэ дээр ТЭЗҮ хийж байх үед бас шахмал түлшний “Эрднэс Тавантолгой” билүү, тэдний ерөнхий инженер нь бололцоотой боломжтой байна гэж хариулж байсан. Энэ нөхдүүдээс бас хариулт авмаар байна. Байгаль орчны яаман дээр тодорхой хэмжээний судалгаанууд хийгдсэн байх ёстой, энэ нүүрс одоо шаардлага хангана, Хөшөөт уурхайн нүүрс энэ шаардлага хангана гэсэн хариултууд бол байсан, албан ёсоор бичгээр. Лабораторийн дүгнэлтүүд нь ч байж байгаа. Эдгээр дээр нэг тодорхой хариултууд өгөөч. Эрчим хүчний яам, Байгаль орчны яам, Тавантолгой түлшийнхэн.

**Б.Чойжилсүрэн:** Хэн эхэлж хариулах вэ? Тавинбэх сайд та хариулах уу? Ажлын хэсгийн 5 дугаар микрофон өгье.

**Н.Тавинбэх:** Сайжруулсан шахмал түлш үйлдвэрлэхэд шаардлагатай түүхий эд, нүүрс бол хэд хэдэн шаардлага тавигддаг. Илчлэгийн хувьд Хөшөөтийн уурхайн нүүрс шаардлага хангаж байгаа. Бидэнд байгаа шинжилгээний дүнгээр бол Хөшөөтийн уурхайн нүүрсний илчлэг 6000-6200 Гкал/цаг байгаа. Энэ бол сайжруулсан шахмал түлш хийхэд нүүрс боломжтой гэсэн үг. Нүүрсийг органик бус нэгдлээс нь салах ёстой, угаах ёстой. Тэгэхээр энэ бол хийгдэхгүй. Тийм учраас би түрүүн хэлсэн, Улаанбаатар хотын нэвтрүүлсэн ашиглаж байгаа сайжруулсан шахмал түлшнээс агаарын бохирдол буурах хэмжээ бол арай бага байгаа. Улаанбаатар хотод бол 50 хувь, 80 хувьд хүргэнэ гэж ингэж ажиллаж байгаа. Тэгэхээр бид 30-50 гээд ингээд тавьчихсан.

Угаавал агаарын бохирдлыг бууруулах хэмжээ нэмэгдэнэ. Бохирдлын хэмжээ бол багасна. Нүүрсний хувьд бол тэнцэнэ гэдгийг би албан ёсоор хэлье. Хувийн хэвшлийн болон бидний хийсэн судалгаагаар бол нүүрс сайжруулсан шахмал түлш хийхэд түүхий эд болж чадна.

**Б.Чойжилсүрэн:** Тавинбэх сайдад дахиад нэмээд хариулах боломж олгоё.

**Н.Тавинбэх:** Засгийн газрын үйл ажиллагааны хөтөлбөрүүд орсон аймгийн төвүүд дээр нүүрсний уурхайг түшиглэн сайжруулсан шахмал түлш үйлдвэрлэх үйлдвэр барина гэж, бид нарт судалгаа тооцоо хангалтгүй байсан. Тийм учраас энэ жилийн улсын төсөвт бид нар энэ судалгаа тооцооны ажлыг хийхээр зураг, төслийн ажил, техник, эдийн засгийн үндэслэл хийлгэхээр хийчихсэн байсан. Хийгээд ингээд судалгааны шатандаа явж байсан. Харин Хөшөөтийн уурхайг түшиглэх бол ямар нэгэн анхан шатны бичиг баримтгүйгээр ингээд 12 тэрбум тавьчихсан. Маш олон тооцоо, одоо гишүүний нарийвчилж асуугаад байгаа тооцоонууд бол техник, эдийн засгийн үндэслэл албажсаны дараа л би тодорхой хариултуудыг хэлж чадна.

Зүгээр, өнөөдрийн миний хэлж байгаа 80-90 мянган тонн сайжруулсан шахмал түлшийг жилд үйлдвэрлэх хүчин чадалтай үйлдвэр бол урьдчилсан тооцоогоор гарч байгаа тооцоо. Нэг аймгийн хэрэгцээ 25000-30000 байгаа. Тэгэхээр бид нар Ховд дээр цахилгаан хангамжийн гачигдалтай байдлаас болоод Ховд, Говь-Алтай.

**Б.Чойжилсүрэн:** Тавинбэх сайдын микрофоныг нэмээд өгье.

**Н.Тавинбэх:** Ховд аймгийн төв дээр, Говь-Алтай аймгийн төв дээр дунджаар 40-45 мянган тонн сайжруулсан шахмал түлш үйлдвэрлэх хүчин чадалтай хоёр үйлдвэрлэлийг баривал яасан юм бэ гэдэг саналтай байгаа. Гэхдээ би дахиад хэлье. Техник, эдийн засгийн үндэслэл эцэслэн гараагүй учраас одоогоор 12 тэрбум төгрөгт бид нар юу хийж чадах вэ, ямар хүчин чадалтай үйлдвэр барих вэ гэдгээ тодорхой хэлж болохгүй байна.

Өмнө нь баригдсан Баянтээгийн уурхайг түшиглэж барьсан сайжруулсан шахмал түлшний үйлдвэр, Улаанбаатар хотод баригдсан сайжруулсан шахмал түлшний үйлдвэрүүд бол харилцан адилгүй үнэ цэнэтэй байгаа. Бас энэ үйлдвэрүүд дээр маш их хэмжээний алдаа, оноо байгаа. Нуулгүй хэлье. Одоо тэгэхээр гурав дахь үйлдвэрийг маш нарийн тооцоо судалгаатай, зураг, төсөвтэй хийх ёстой, бид нар. Бас ажлын нөхцөл, сайжруулсан бүтээгдэхүүний эцсийн үр дүн нь бол нэлээн олон улсын стандартын шаардлага, Монгол Улсын стандартын шаардлага хангасан байхаар ингэж тооцож хийхгүй бол өмнөх шиг судалгаа тооцооны ажил дутуу хийж байгаад энэ үйлдвэрийг ашиглалтад оруулах юм бол ашиглалтын явцад олон хүндрэл гарч байгаа. Энэ алдааг бид давтамгүй байна. Тийм учраас би Говь-Алтай дээр эхний ээлжинд гэж яриад байгаа нь ийм учиртай.

**Б.Чойжилсүрэн:** Байгаль орчны яамнаас хүн ирсэн байна уу? Ажлын хэсгийн 1 дүгээр микрофон өгье. Бямбацогт гишүүний асуултад хариулъя.

**Б.Алтанзул:** Та бүгдийн энэ өдрийн мэндийг хүргэе. Орчны бохирдлыг бууруулах үндэсний хорооны нарийн бичгийн дарга Алтанзул байна. Гишүүний асуултад хариулъя. Хөшөөтийн уурхайн нүүрсний чанар бол сая сайд хэлчихлээ. Илчлэгийн хувьд хангалттай хүрч байгаа. Энэ нүүрсний үнслэг чанар, хүхрийн хэмжээ бол MNS 5679.2019 гэсэн стандартыг хангаж байгаа. Нийцэж байна гэсэн үг. Тэгэхээр энэ сайжруулсан шахмал түлш үйлдвэрлэхэд ямар нэгэн асуудал гарахгүй.

Түрүүн сайд бас хэлчихсэн. Энэ баяжуулж угааж байж энэ хэмжээнүүд, химийн элементүүд илүү л багасна. Тэгэхээр нөгөө агаарт дэгдэх РМ2.5 нарийн ширхэгт тоосонцор, РМ10 тоосонцор багасна. Дээрээс нь саяын хэлсэн энэ хүхрийн 0.55 хувьтай байгаа энэ хэмжээнүүд бол илүү л багасна, буурна л гэсэн үг. Технологийн хувьд бол хийж чадвал ийм боломж бүрдэнэ. Одоо байгаа нүүрсийг нь ашиглах юм бол 0.55 хувийн хүхрийн агууламжтай агаарт утаа гарна гэсэн ийм хэмжээ байгаа. Баярлалаа.

**Б.Чойжилсүрэн:** Иийм байна шүү дээ, Бямбацогт гишүүн ээ. ТЭЗҮ эцэслэгдэж гараагүй учраас.

“Эрдэнэс Тавантолгой компани”, Ганхуяг захирал хариулъя. Эхлээд “Эрдэнэс Тавантолгой компани”-ийн захирал Ганхуяг хариулъя.

**Б.Ганхуяг:** Сая манай компанитай холбоотой асуулт асуугдаагүй дээ, хариулт нь. Энэ дээр “Тавантолгой түлш”-тэй холбоотой л мэдээлэл байна гэж би ойлгосон.

**Б.Чойжилсүрэн:** Тэгвэл “Тавантолгой түлш” компанийн ерөнхий инженер Болдбаатар асуултад хариулна. Цахимаар оролцож байгаа юм байна. “Тавантолгой түлш” компанийн ерөнхий инженер Болдбаатар цахимаар, Бямбацогт гишүүний асуултад хариулъя.

Техникийн саатлыг арилгаж байх хооронд, Тавинбэх сайд аа, Бямбацогт гишүүний асуултад нэмээд хариулахад одоо угаахгүйгээр, баяжуулахгүйгээр.

**Ц.Эрдэнэбат:** Сайн байцгаана уу? Би агаарын бохирдлын хэмжээн дээр нэмж хэлье. Энэ бол илтгэл дээр, та бүхэнд тараагдсан байгаа болов уу гэж найдаж байна. Тэр бэлтгэсэн илтгэл дээр Ашигт малтмалын газрын Ашигт малтмалын газрын тосны газар, Уул уурхайн газрын тосны төв лабораторид хийсэн шинжилгээний дүнг танилцуулсан байгаа. Хүснэгтээр өгүүлсэн байгаа. Энэ нөгөө файл оруулж болохгүй байгаад байна. Та бүхэнд тараагдсан тэр материал дээр болохоор энэ үнслэгийн хуурай төлөв 30.5 хувьтай, ердийн нүүрс түлэхэд 44 хувьтай байдаг бол 30.5 хувь болж байгаа. Хүхрийн хэмжээ түүхий нүүрс дээр маш их хэмжээгээр байдаг бол энэ шахмал түлшинд 0.72 хувь хүртэл бууруулах боломжтой байгаа. Анхаарал тавьсан баярлалаа.

**Б.Чойжилсүрэн:** Тамгын газрынхан, Хуралдаан зохион байгуулахынхан, энэ чинь “Таван толгой түнш” компани хариулна гэсэн чинь Байгаль орчны яам хариулаад байх юм, ямар учиртай юм бэ? Бямбацогт гишүүний асуулт дээр нэмээд, Тавинбэх сайд аа, энд техникийн саатал гарч байх шиг байна.

“Тавантолгой түлш” компанитай холбогдох хооронд, одоо угаахгүйгээр Хөшөөтийн нүүрсний уурхайн нүүрсийг аваачаад шахмал түлш үйлдвэрлэх юм бол үр дүн нь яг Улаанбаатарт байж байгаа шахмал хүчний үйлдвэртэй харьцуулах юм бол хэр хэмжээнд мэдрэгдэх юм бэ? Угаахгүй, түүхий нүүрсээр энэ шахмал түлшийг үйлдвэрлэхээр үр дүн гарах уу? Хариулаадхаач. Тавинбэх сайдын микрофон өгье.

**Н.Тавинбэх:** Би асуултад хариулъя. Надад байгаа Хөшөөтийн уурхайн нүүрсний шинж чанарт хийсэн шинжилгээний дүнгээр бол илчлэгийг би түрүүн хэлсэн, 6000-6200, үнслэгийн хэмжээ хувиар 12-15 хувь, дэгдэмхий элементийн эзлэх хувь 18, хүхрийн хэмжээ 0.5-0.6 хувь байгаа. Чийглэг 10-12 байгаа. Энэ бол сайжруулсан шахмал түлш хийх түүхий эдийн Монгол Улсын стандартыг бүрэн хангаж байгаа. Жишээлбэл өнөөдөр “Тавантолгой түлш”-д нийлүүлж байгаа хүхрийн хэмжээ гэхэд жишээлбэл 0.9-1.3-ын хооронд л явж байгаа. Монгол Улсын стандартаар бол хүхрийн агууламж 1 хувиас илүүгүй байх ёстой юм. Тэгэхээр энэ бол угаагаагүй байхад ийм сайн байгаа. Тэгэхдээ хүхрийн агууламж угааснаар бас арилчихдаг биш. Органик нэгдэлтэй байвал угаагддаггүй, органик бус нэгдэлтэй бол угаалтын дараа арилчихдаг, тоосонцор бол угаалтын дараа маш өндөр хэмжээгээр буурдаг. Ийм л юм байгаа юм.

Ер нь бол, би дахиад хэлэхэд угаахгүйгээр хийчихэд Монгол Улсын стандартыг хангана. Эцсийн бүтээгдэхүүн сайжруулсан шахмал шууд хангана. Түүхий эдийн хувьд ч хангаж байгаа. Угаавал илүү үр дүн гарна. Одоо техник, эдийн засгийн үндэслэлээр угаавал сайжруулсан шахмал түлшний үзүүлэлтүүд ямар болж гарах вэ, угаахгүй бол ямар хэмжээгээр орох вэ гэдэг бол тодорхой болно. Гэхдээ угаахгүй байхад шаардлагаа хангаад ингээд явах бол боломжтой гэж ингэж хэлнэ.

**Б.Чойжилсүрэн:** Тэгэхээр Бямбацогт гишүүн ээ, Раднаасэд гишүүн ээ. Угаахгүйгээр болно оо, тоосонцор бусад зүйл утаа нь бол тодорхой хүсэж байсан хэмжээнд хүрэхгүй нь ээ. Энэ нь болно гэж ойлгож байгаа юм байна, Раднаасэд гишүүн ээ, тийм ээ?

Болдбаатар дарга хариулах уу? “Тавантолгой түлш” компанийн ерөнхий инженер Болдбаатар цахимаар оролцож байгаа асуултад хариулъя.

**Д.Болдбаатар:** “Тавантолгой түлш” компанийн ерөнхий инженер Болдбаатар та бүхний өдрийн мэндийг айлтгая. Хөшөөтийн уурхай дээр тэр угаалгүйгээр шахам түлш үйлдвэрлэж болох уу, үгүй юу гэж Бямбацогт гишүүний асуултад хариулъя. Бид нар 1 сард Хөшөөтийн уурхайгаас дээж авчирч үйлдвэрийн туршилт хийсэн юм. Тэр туршилт маш өндөр үнэ дүнтэй гарсан юм. Тэгээд бид нар тэр сорилгыг нь ашигт малтмалын лабораторид шинжилгээ хийлгэсэн шинжилгээ нь энд байна. Тэгэхээр энэ шинжилгээний дүнгээр бол хүхэрлэгийн хэмжээнд 0.72 хувь гарсан юм шүү. 1 байхаас нь 0.72 хувь калорит нь болохоор сая Тавинбэх сайдын хэлдэгтэй ижил 5800-6500 гэж гарсан байгаа. Тэр органик нэгдлүүдийг угаах гэдэг бол зөв л дөө. Угаах үйлдвэр бол барьж байж шахмал түлш хийхэд тэр дэгдэмхий бодис болон РМ2.5, РМ10-ыг бууруулах боломжтой. Ийм л хариулт байна даа.

**Б.Чойжилсүрэн:** Бямбацогт гишүүн ээ, хариулт хангалттай юу? Одоо ээлжлээд явчихъя танхим, цахимаараа. Ганболд гишүүн асуулт асууна, цахимаар.

**Г.Ганболд:** Та бүхний өдрийн амралтыг айлтгаж байна. Би Бямбацогт гишүүний саналтай бас санал нэг байсан юм. 12 тэрбум төгрөг гэхэд зөвхөн Ховдын төвийн 17900 айлыг хангах хүчин чадалтай үйлдвэр барих гэж байгаа юм шиг ингэж ойлгоод байсан юм л даа. Ер нь бол бид нар нэг бүс нутгийн хэмжээний бас нэлээн олон томоохон үйлдвэрүүдийг барьж байж нэг нүүрсний ордыг түшиглэх юм бол гурав, дөрвөн аймгийг хангах хэмжээний юм барихгүй бол болохгүй байгаа юм. Тэгээд би нэг хэд хэдэн зүйл асуух гээд байгаа юм.

Хөшөөтийн нүүрсний уурхай бол яг коксжих нүүрс мөн юм уу? Энэ коксжих нүүрс одоо болоод мэдээллийн хэрэг сайжруулсан үнсний асуудал яригдах байх л даа. Түрүүн Тавинбэх сайдын яриад байгаа тэр Баянтээгийн уурхай байсан бол кокжих нүүрс биш хүрэн нүүрсийг бид нар чинь шатааж үндсэндээ нэг кокстой хагас кокс гаргаж аваад буцаагаад шахаж сайжруулах түлш хийгээд байгаа юм л даа.

Өртгийн хувьд бол орон нутгаас хөрөнгө гаргаад 1.5 тэрбум төгрөгөөр л байсан үйлдвэр байгаа юм. Тэгээд бодохоор яг сайжруулсан түлшний үйлдвэр хэрэв угаахгүй юм бол бутлаад буцааж ахихад бол үндсэндээ үйлдвэрлэл гэхээс нэг тийм их хэмжээний хөрөнгө оруулалт дахь үйлдвэр гээд байх их төвөгтэй зүйл шүү дээ. Ер нь барилга байгууламжаас бусад нь бол өөр тийм олон хэмжээний тоног төхөөрөмжүүд ороод байх зүйл биш гэж ойлгоод байгаа юм. Тэгэхээр энийг одоо бас ТЭЗҮ хийх явцдаа бас нэлээн томоохон үйлдвэр барилга дээр бас та нар анхаарахгүй бол энэ Хөшөөтийн нүүрсний уурхайг түшиглэсэн энэ үйлдвэр тэр болохоос дараа дараагийн одоо ийм үйлдвэрүүд баригдах байх гэж ингэж бодоод байгаа юм.

Нөгөө талаас бол хамгийн гол юм бол энэ барьцалдуулагч үйлдвэр байгаа юм. Хятадаас хамгийн өндөр үнэтэй барьцалдуулагч авчирч байна. Энэнээсээ болоод өртөг өндөр байна. Иргэдийн хувьд бас бухимдал их байгаа учраас энэ дотоодын материалыг ашиглаж барьцалдуулагчийн үйлдвэр гэдэг юмыг барихгүй бол “Таван толгой түлш” дээр ч тэр, Баянтээгийн уурхай дээр ч тэр, магадгүй энэ Хөшөөтийн уурхай дээр барьцалдуулагчийг асуудал.

**Б.Чойжилсүрэн:** Ганболд гишүүний асуултад ажлын хэсэг, хэн харуулах вэ? Ажлын хэсэг, 5 дугаар микрофон.

**Н.Тавинбэх:** Хөшөөтийн уурхайн нүүрс бол коксын агууламжтай чулуун нүүрс байгаа. Нүүрсийг угаавал ер нь сайжруулсан шахмал түлшний хувьд нэмэлт арга хэмжээнүүд авч болно. Жишээлбэл угааж болно, тэр болгонд зардал өснө гэдгийг л хэлэх хэрэгтэй. Анхны хөрөнгө оруулалт болоод ашиглалтын зардал өснө л гэдгийг л хэлье. Шаардлага хангаж байгаа ийм нүүрсний хувьд бол заавал угаах хувилбар хэрэгтэй юу, үгүй юу гэдгийг бол судлах ёстой, тооцох ёстой.

Барьцалдуулагчийг хувьд Монгол Улсад стандарт байхгүй. Бид нар импортоор авч байгаа нь үнэн. Гэхдээ үндэсний судлаачид, үйлдвэрлэгч нар бол надад байгаа мэдээллээр гурваас дөрвөн төрлийн барьцалдуулагчийг үйлдвэрлэчихсэн, эрх бүхий газраар албажуулчихсан байж байгаа. Харамсалтай нь яг өнөөдрийн байдлаар бол үүний үйлдвэрлэлийг огт эхлээгүй байгаа. Тэр битгий хэл барьцалдуулагч үйлдвэрлэдэг, одоо хэрэгцээг хангахаар тийм хүчин чадалтай үйлдвэр ч гэсэн ашиглалтад ороогүй байна.

Одоохондоо энэ үйлдвэр барих асуудал дандаа судалгаа тооцооны шатандаа л явж байгаа. Зүгээр, үнийн хувьд бол бид Хятадаас хуулийн дагуу сонгон шалгаруулалт зарлаад л худалдаж авч байгаа. Тийм учраас үнэтэй үнэгүй талаар тодорхой хэлэх юм алга. Барьцалдуулагчийг стандартыг яаралтай батлах, стандартын шаардлага хангасан барьцалдуулагчийг холих нь сайжруулсан шахмал түлшний чанарт онцгой үүрэг рольтой гэдгийг тэмдэглэж хэлье. Баянтээгийн уурхай дээр сайжруулсан шахмал түлшний үйлдвэр барьсан байгаа. Манай яамны энэ чиглэлийг хариуцсан холбогдох ажилтнууд, мэргэжлийн байгууллагуудтай хамтарч очиж үзсэн.

**Б.Чойжилсүрэн:** Тавинбэх сайдын микрофоныг нэмж өгье.

**Н.Тавинбэх:** Баянтээгийн уурхайг түшиглэн барьсан сайжруулсан шахмал түлшний үйлдвэрийг сайн шахмал түлшний үйлдвэр гэж хэлэхэд түвэгтэй. Тэр үйлдвэрийн өртгөөр бусад үйлдвэрийн хөрөнгө оруулалтын зардлыг тооцно гэвэл учир дутагдалтай болно. Тэнд үндсэндээ бутлагч, хэвлэгч хоёроос өөр зүйл байхгүй байгаа. Маш олон шат дамжлага ордог, иж бүрэн үйлдвэр болохын тулд. Би түрүүн асуултын хариулгад онцолж дурдсан байгаа. Орчин үеийн иж бүрэн үйлдвэр гэж байгаа. Энд нүүрсний конвейероос эхлээд угаах үйлдвэрээс эхлээд, эсвэл тэгээд хамгийн сүүлд савлаад битүүмжлээд хаяг, адресс, шошгожуулахад гарах хүртэл шат дамжлагыг оруулж ирж байгаа хэрэг.

Иж бүрэн орчин үеийн гэдэгт нь бол би автомат үйлдвэрийг хэлж байгаа. Энэ дамжлага болгон автомат удирдлагатай, автомат үйлдэлтэй байх үйлдвэрийг л хэлж байгаа. Одоо байгуулагдсан хоёр, гурван үйлдвэр бол, би дахиад хэлье, одоо янз бүрийн юм яриад яах вэ, учир дутагдал маш их бий. Тийм учраас шинээр баригдах үйлдвэрүүдийг бол ийм хувилбар давтаж хийж болохгүй. Маш сайн судалж, тооцож байж хийх ёстой. Үндсэндээ бол “Таван толгой түлш”-ийн үйлдвэр гэхэд Хятад, Солонгосын технологийг хольчихсон ийм л байгаа. Сэлбэг материал ховор байдаг технологиудын үе шаттай, уялдаа холбоо сул байдаг. Тэгээд би хүндрэлүүд яривал маш их хүндрэл бий.

**Б.Чойжилсүрэн:** Энхтүвшин гишүүн асуулт асууя.

**Т.Энхтүвшин:** Баярлалаа. Энэ сайжруулсан түлшний үйлдвэрийн төсөвт өртөг нь энэ 2021 онд бас суучихсан юм байна. Тийм учраас энэ техник, эдийн засгийн үнэлгээг нь бас яаралтай хийх нь зөв байх аа. Ер нь та хэд хэзээ дуусна гэж барагцаалж байгаа юм бэ, техник, эдийн засгийн үнэлгээ нь? Хоёрдугаарт, та хэдийн өгсөн энэ танилцуулга дээр байж байна л даа, “Дэвшилт эко түлш” компани нь Хөшөөт нүүрсний уурхайг ашиглан сайжруулж, шахмал түлшний үйлдвэрийг барьж байгуулах урьдчилсан энэ техник, эдийн засгийн үнэлгээг одоо бас ирүүлсэн байна гээд. Энэ техник, эдийн засгийн үнэлгээн дээрээ бас тулгуурлаад ингээд үргэлжлүүлээд явбал техник эдийн засгийн үнэлгээ нь хурдан гарах юм биш үү? Тэр тооцоог нь дутуу байдаг бол энийг нь гүйцээгээд.

Тэгээд түрүүн Ганболд гишүүний хэлдэг бас зөв л дөө. Нэгэнт л барих гэж байгаа бол энэ баруун бүсийн хэмжээний сайжруулсан шахмал түлшний үйлдвэрийг барих хэрэгтэй юм байгаа юм. Тэгэхгүй, аймаг болгонд ингээд шахмал түлшний үйлдвэр ингээд бариад авах юм бол энэ Монгол Улсын эдийн засаг ч нэгдүгээрт дийлэхгүй. Хоёрдугаарт, сайжруулсан шахмал түлшний үйлдвэр бас тийм сайн зөв гарц биш ээ.

Тийм учраас энэ нэгтгэсэн баруун бүсийн энэ шахмал түлшнийхээ үйлдвэрүүдийг бас барих талаар техник, эдийн засгийн үнэлгээгээ боловсруулаад явах нь зөв байх аа. Тэгээд хуурай аргаар баяжуулж байгаа нүүрсийг, энэ хаягдлыг нь шахаад шахмал түлшний үйлдвэр болгох нь хэр зохимжтой байдаг юм бэ гэдгийг бас асууя. Ер нь бол, угаасан угаах үйлдвэрийн нутаг хаягдлыг л сайжруулсан одоо түлш болгож байгаа шүү дээ. Тухайлбал, одоо юу гэдэг юм энэ Энержи ресурсийн хаягдлыг л үндсэндээ шахаад, тортог нь арилчихсан, ус нь зайлагдсан ийм л нүүрсийг л шахмал түлшний үйлдвэр болгож байгаа шүү дээ. Тийм учраас энэ хуурай аргаар хийчихэд цаашдаа бас эдийн засгийн хувьд хэр үр ашигтай байдаг юм, дахиад угаах үйлдвэр барих барих гээд ийм зардал чирэгдэл бас гарах.

**Б.Чойжилсүрэн:** Энхтүвшин гишүүнд 1 минут нэмж өгье.

**Т.Энхтүвшин:** Би бол одоо юу гэдэг юм, хуурай аргаар нь шууд шахмал түлшний үйлдвэр хийчихнэ гэдгийг бол бас итгэхгүй байна. Манай Дорноговь аймагт ч гэсэн угаах үйлдвэр дөрөв байдаг л даа. Угаасан энэ нунтгаар нь л бид нар энэ шахмал түлшний үйлдвэр хийж байгаа шүү дээ. Тийм учраас энэ дээр бас нэг хариулт авъя гэдэг дээр хариулт авъя. Дээр нь 2021 онд тавьсан хөрөнгө мөнгөнийхөө асуудлыг энэ техник, эдийн засгийн үндэслэлүүдээ бас хурдан хийхгүй бол энэ бараа материалын үнэ, валютын үнэ их нэмэгдэж байна шүү. Энэ ажил чинь энэ ондоо эхэлж чадахгүй болох эрсдэл гарах вий. Энэ дээр юу гэж бодож байгаа юм, та хэд. Ийм асуултуудыг тавья.

**Б.Чойжилсүрэн:** Тавинбэх сайд хариулъя. Ажлын хэсгийн 5 дугаар микрофон.

**Н.Тавинбэх:** Угаавал түүхий эд илүү үр дүн гарна. Түүхий эдэд агуулагдах органик бус нэгдлүүд угаагдаж цэвэрлэгдсэнээр сайжруулсан шахмал түлшний байгаль орчинд сөрөг нөлөө үзүүлдэг үзүүлэлтүүд буурна. Тэрэнтэй санал нэг байна. Зүгээр, угаах үйлдвэр барих нь өөрөө өртөг өндөртэй учраас би бол анхны хөрөнгө оруулалтын хэмжээ нэмэгдэнэ шүү л гэдгийг анхааруулж хэлж байгаа юм. Хөшөөтийн уурхайн хувьд бол түүхий эд нь өөрөө Монгол Улсын сайжруулсан шахмал түлшний түүхий эдэд тавигддаг стандартыг хангаж байгаа учраас угаахгүйгээр сайжруулсан шахмал түлш хийж болно гэдгийг л би хэлсэн хэрэг. “Дэвшилт эко” гэдэг компани бол Хөшөөтийн уурхайг түшиглээд Хөшөөтийн уурхайн нүүрсээр сайжруулсан шахмал түлш хийх техник, эдийн засгийн үндэслэлийг боловсруулсан. Тэгэхдээ эд нар өөрсдөө ажлын хэрэгцээгээр ашиглана, бусдад бол ашиглуулахгүй гэсэн учраас бидэнд одоо энэ техник, эдийн засгийн үндэслэлийг цаашид ашиглах, цаашид баригдах үйлдвэрийн дотоод судалгааны ажилд ашиглагдах боломжгүй болсон юм. Тэгэхээр бид санал тавиагүй биш тавьсан. Энэ нөхдүүд бол өөрсдөө бас тэнд үйлдвэр барих, эсхүл энэ үйлдвэрийн тендерт оролцох сонирхолтой юм байна л гэж би ойлгож байгаа.

**Б.Чойжилсүрэн:** Батжаргал гишүүн цахимаар асуулт асууя.

**Ж.Батжаргал:** Та бүхэнд энэ өдрийн амар амгаланг айлтгая. Хэд хэдэн асуулт байгаад байгаа юм. Нэгдүгээрт, манай яам бол энэ үйлдвэр технологийнхоо газар хэлтсээр дамжуулаад бидний энэ хийгээд байгаа сайжруулсан түлшний технологи ер нь хамгийн сайн технологи мөн юм уу, биш юм уу? Өөр бололцоотой бас тийм технологи юмнууд байна уу, харьцуулж үзэж судалсан юм байна уу гэдэг нэг ийм асуудал байна.

Хоёрдугаарт, үйлдвэрлэж байгаа бүтээгдэхүүний маань өөрийн өртөг ер нь ямар ханштай гарч ирэх юм бэ? Түүхий байгаа нүүрснээсээ хэр зөрүүтэй байх юм бэ гэдэг асуудал бидэнд нэлээн чухал байгаад байгаа юм. Энийг нэг тодорхой мэдээлэл авмаар байна. ТЭЗҮ гараагүй учраас төсөвт өртөг, янз бүрийн юмнууд ярьж чадахгүй юм байна. Тийм учраас би энэ чиглэлээр бэлдсэн асуултаа больё гэж ингэж ойлголоо. Улаанбаатарын зүүн бүсийн үйлдвэр Төв аймгийн нутаг дэвсгэр дээр байгаад байгаа. Санаатай байдаг юм уу, санамсаргүй байдаг юм уу, Улаанбаатар Налайхын нутаг дээр байгаа мэтээр ярьцгаагаад ингээд яваад байдаг. Одоо энэ гажгаа ер нь хэзээ засацгаах юм бэ гэдэг нэг асуудал байна.

Хоёрдугаарт, Улаанбаатарын энэ зүүн үйлдвэр нь Төв аймгийн Зуунмод хотын түлшний хангамжийг одоо хангах бололцоо, боломж байгаа юу? Энэ чинь өнгөрсөн жил Ганбаа захирал нэг ярихдаа учиргүй нийлүүлчихээр юм ярьсан, нэг шуудай сайжруулсан түлш ч нийлүүлээгүй юм байна лээ шүү дээ, энэ чинь. Тэгээд энэ нутаг орон дээр нь үйлдвэрлэл үйл ажиллагаа явуулаад, зам харгуйг нь эвдээд, нутаг оронд нь зөндөө хүндрэлүүд гаргаад байгаа хэрнээ яахаараа үйлдвэрлэсэн бүтээгдэхүүнээсээ Төв аймгийн энэ иргэдэд хэрэглүүлж болохгүй байгаад байна? Улаанбаатар хотынхоо үнээр нийлүүлэх бололцоо байгаа юу гэдэг ийм асуулт байна.

Дараагийн нэг зүйл, бид барьцалдуулагчид юу ашиглаад байгаа юм бэ? Цаашид дотооддоо үйлдвэрлээд барьцалдуулагч хийж болох тийм хувилбаруудын судалгаа байна уу? Цардуул гэж нэг зүйл яригдаад байгаа. Цардуул барьцалдуулагчаар ашиглах бололцоо бий юу? Ийм зүйлүүд дээр хариулт авъя.

**Б.Чойжилсүрэн:** Ажлын хэсэг, Тавинбэх сайд хариулъя.

**Н.Тавинбэх:** Батжаргал гишүүний асуултад хариулъя. Улаанбаатар хотын сайжруулсан шахмал түлшний хоёр дахь үйлдвэрийг Төв аймгийн Сэргэлэн сумын нутаг дэвсгэрт байгуулсан нь үнэн. Тэгээд, одоо үүнээс хойш тэрийг хэлж дурдаж байя. Хоёр үйлдвэр нийлээд жилд 1 сая 200 мянган тонн сайжруулсан шахмал түлш үйлдвэрлэх хүчин чадалтай юм. Улаанбаатар хотын хэрэгцээ өнөөдрийн байдлаар 680 мянгаас 710 мянга сайжруулсан шахмал түлшний хэрэглээтэй байгаа юм. Тодорхой квот тогтоосон учраас жишээлбэл, айлуудад бол долоо хоногт зургаан шуудайгаар тооцоод. Хамгийн гол хүндрэл юу байна вэ гэхээр Улаанбаатар хотын хэрэгцээнээс хоёр үйлдвэр өнгөрсөн өвлийг харьцаалан давахад илүү гарч чадаагүй. Зарим үед бол бид нөөцгүй шахам болж ажиллаж байж өвлийнхөө ачааллыг өнгөрөөлөө.

Хамгийн хүндрэл юу байна гэхээр бид нар үйлдвэрлэлийг жилийн турш явуулж чадахгүй байгаа. Жилийн турш явуулж чадахгүй байгаа гол шалтгаан бол агуулах, агуулах складгүйгээс болж ингэж байгаа юм. Бороонд норвол бүтээгдэхүүний чанар мууддаг, алдагддаг, стандартын шаардлага хангахгүй болдог учраас борооны улирал, саруудад бид нар үйлдвэрлэл явуулахаар зогсоож байгаа. Борооны бороо улирал. Бороо багасахаар, борооны улирал өнгөрөхөөр бид нар үйлдвэрлэлээ эхэлж байгаа. Энэ нь бол хангалттай хэмжээний нөөцтэй байх энэ боломжийг хязгаарлаж байгаа юм.

Бид нар орчны бохирдолтой холбоотой, дуу чимээтэй холбоотой, нийгэмд үзүүлж байгаа сөрөг нөлөөлөлтэй холбоотой баруун үйлдвэрийг Улаанбаатар хотын төвөөс нүүлгэж зүүн үйлдвэр дээр нэгтгэе гэсэн ийм санал гаргаад одоо судалгааны ажил хийгдэж байна. Хэрвээ энэ нүүлгэлт амжилттай явагдчихвал бид нар одоо байгаа баруун үйлдвэрийн байрыг склад болгочихвол, 100-300 мянган тонн түлшийг агуулахдаа хадгалаад байх ийм бололцоотой болно.

**Б.Чойжилсүрэн:** Тавинбэх сайдын микрофоныг нэмж өгье.

**Н.Тавинбэх:** Өнөөдрийн байдлаар Улаанбаатар хотын хэмжээнд 90 мянга орчим тонн сайжруулсан шахмал түлшийг агуулах хувийн болоод орон нутгийн өмчлөлийн склад л бидэнд байна. Энэнээс болоод бид нар үйлдвэрлэлийг бүрэн хүчин чадлаар нь ажиллуулж чадахгүй, энэнээс болоод бид нар одоо алслагдсан гурван дүүрэгтээ ч сайжруулсан шахмал түлшний хангамж хийж чадахгүй байгаа. Ер нь одоо энэ боломж бүрдчихвэл бид нар төв аймгийн хэрэглэгээг хангачих боломжтой. Тэгэхдээ би яг энэ цаг үед бол ирэх жилийн өвлийг халаалтын улирлаар сайжруулсан шахмал түлшээр Зуунмод хотыг хангачихна гэж хэлж чадахгүй ээ. Бид хамгийн эхэнд алслагдсан гурван дүүргийг, тэр дотроо Налайхыг сайжруулсан шахмал түлшээр хангах зорилт тавин ажиллаж байна.

Тийм учраас бид энэ жил засвар үйлчилгээгээ дуусгаад ингээд дор хаяж 150 мянган тонн сайжруулсан шахмал түлш хадгалах эсхүл нөөцтэй болох савтай, бас нөөцтэй болох ёстой гэж ингэж тооцож байгаа. Түлшийг боловсруулж түлдэг олон арга байна. Маш олон арга байна. Зүгээр, бид нар өнөөдөр энэ органик бус нэгдлүүдийг угаагаад ингээд шахаад, энэ хэлбэр хэмжээг нь хамгийн оновчтой дулаан ялгаруулалттай, хамгийн бага бохирдол гардаг, үнслэг бага гардаг, бүрэн шаталт өгдөг ийм хэлбэр рүү шилжүүлээд ингээд хэрэглэгчдэд хүргэж байгаа. Тэгэхээр олон аргууд бий. Одоогоор бид нар энэ саяын миний хэлдэг арга дээр байгаа. Бусдыг нь бол судалгааны түвшинд байна. Ялангуяа солонгосуудын шингэн угаалт хийдэг, ямар ч байгаль орчин сөрөг нөлөөтэй үзүүлэлтүүд дарагддаг нэг ийм арга байгаа. Бид нар энийг судалж байгаа. Одоогоор яг баттай ноттой хэлсэн юм алга байна.

Өртгийн хувьд бол Хөшөөтийн уурхайг түшиглэж барих үйлдвэрийн эцсийн бүтээгдэхүүн миний түрүүний хэлдэг “Дэвшилт эко” компанийн хийсэн техник, эдийн засгийн үндэслэл дээр 138 мянган төгрөг гэж нэг тонныг нь гаргасан байна лээ. Ер нь энгийн логикоор хэлэхэд хэзээ ч сайжруулсан шахмал түлшний нэгжийн үнэ түүхий нүүрсний нэгжийн үнээс хямд байна гэж байхгүй ээ. Одоо хямд байлгаж байгаа нь өөр агуулгатай гэж манай гишүүд ойлгох хэрэгтэй. Энэ 138 мянган төгрөгийг ч гэсэн би бол дутуу тооцсон юм байна гэж техник, эдийн засгийн үндэслэлийг нь судлахдаа дүгнэсэн. Жишээлбэл Хөшөөтийн уурхайгаас Ховд аймаг хүртэлх 1 тонн нүүрсэнд ноогдох тээврийн зардлыг 5 мянган төгрөгөөр тооцсон байна лээ. Бид нар тооцоод үзэхээр өнөөдрийн тээврийн ханшаар бол 50 мянган төгрөг гарч байгаа байхгүй юу. Зөвхөн тээврийн хөлсийг 10 дахин бага бодчихсон. Тэгээд би дахиад хэлье, хэзээ ч түүхий нүүрснээс сайжруулсан шахмал түлшний ижил нэгжийн үнэ өндөр байна.

“Тавантолгой түлш”-ийн хувьд бол нэгжийн үнэ бидэнд бий. Тэгэхдээ бид нар нийтэд нэг их зарлахгүй байгаа. Бас олон сөрөг мэдээллийг буруу ойлголтыг төрүүлдэг учраас би зарлахгүй байгаа. Түүхий нүүрснээс үнэтэй байгаа. Бид нарын ярьдаг тогтоосон өртгөөсөө бага үнээр бид нар бол зарж борлуулж байгаа гэдгийг би одоо гишүүддээ хэлье.

**Б.Чойжилсүрэн:** Гишүүд ээ, ийм байна шүү. Үг хэлэх горимгүй учраас санал, асуулт хоёроо цуг явчхаарай. Дэг нь тийм байна. Адьшаа гишүүн асуулт асууя.

**Ш.Адьшаа:** Би асуулт алга аа. Энэ мэдээллийн шинж чанартай нэг үг хэлчихье. Тавинбэх сайдын Бямбацогт гишүүний асуултад өгсөн энэ асуудал их ойлгомжгүй байна аа. “Мон эко” компани гээд, энэ компани арван жилийн хугацаатай 200 мянган тонн нүүрсийг баруун бүсийн таван аймгийн утаагүй сайжруулсан түлш үйлдвэрлэхэд зориулж үнэгүй өгнө гэдэг асуудлыг Раднаасэд гишүүн бид хоёрт албан ёсоор уулзаж энэ Төрийн ордонд ирж, бараг хэлэлцээр хийж, энийг үндэслээд Хөшөөтийн уурхайгаас 15 мянган тонн нүүрсийг авчирж “Тавантолгой түлш” дээр туршилт хийлгэсэн.

Тэгээд энэ асуудлыг Раднаасэд гишүүн баруун таван аймгийг хангах утаагүй түлшний үйлдвэр байгуулъя, Засгийн газрын мөрийн хөтөлбөрт орсон энэ асуудлыг шийдье гээд Ерөнхий сайддаа тухайн үед орж хэлэлцээр байгуулаад энд 12 сая төгрөгийн хөрөнгө оруулалтыг шийдсэн байгаа. Энэнд түшиглээд цаашдаа баруун төв аймгийн хангая л гэдэг ийм л бодлого ярьсан шүү дээ. Тэгээд одоо юун Говь-Алтай 45, Ховдод 45 гэдэг юмыг хаанаас гаргаж ирэв ээ? Энэ дээр бүр гайхаж байна.

Хоёрдугаарт нь, тэр угаах тухай бол ямар ч асуудал байхгүй. Тэр Хөшөөтийн гол гээд хамгийн их устай газар яг энэ уурхай байгаа шүү дээ. Дээр нь Тавантолгойн нүүрснээс к/калориор бол 1 мянган к/калори илүү байдаг. Таван толгойн нүүрс бол 7-8 мянга байхад Хөшөөтийн уурхай бол 8-9 мянган к/калорийн ийм өндөр хүчин чадалтай чулуун нүүрс байгаа шүү дээ. Дээр нь, аймгийн төв рүү энийг нүүлгэнэ гэж одоо юу ярьж байна ? Өнөөдөр бид нар энэ баруун бүсийнхээ “Тавантолгой түлш”-ийнхээ нэгдүгээр.

**Б.Чойжилсүрэн:** Адьшаа гишүүнд 1 минут нэмж өгье.

**Ш.Адьшаа:** ...түлшийн нэгдүгээр үйлдвэрийг л одоо бөөн асуудал болж байна л гэж энэ чинь бөөн хэл яриа болж байгаа шүү дээ. Гэтэл өнөөдөр аймгийн төв дээр аваачиж түлшний үйлдвэр барина гэж байгаа юм. Өнөөдөр энэ Засгийн газрын бодлого чинь болж байгаа юм уу? Хажуу талд нь Дарви сум, Манхан сум дээр барьж болно. Ийм асуудлаа шийдмээр байна л даа. Тэгээд одоо тэр “Дэвшилт эко” компани гэж, тэр хаанаас гарч ирсэн юм? Энэ дээр тэр хувийн хэвшлийнхэн өнөөдөр утаагүй түлшний асуудлыг шийднэ гэж олон жил олон сая тэрбум төгрөгийн хөрөнгө оруулалтыг зараад улсад нэг ч үр ашигтай юм болсон байхгүй байгаа шүү дээ. Өнөөдөр судалгаагаар энэ дээр яам бас анхаарч ажилламаар байна. Энэ баруун таван аймгийг хангана гэдэг энэ бодлого, тэр Ерөнхий сайд нар, Раднаасэд гишүүн энийг ярих байх гэж бодож байна. Тэгээд өнөөдөр ингээд явсан шүү дээ. Одоо ингээд л Говь-Алтайд 45, Завхан, Баян-Өлгий гэх юм бол энэ бүтэхгүй ээ. Хоёрдугаарт нь, Говь-Алтай.

**Б.Чойжилсүрэн:** Тавинбэх сайд хариулъя.

**Н.Тавинбэх:** Бид нар бас Адьшаа гишүүнтэй санал нэг. Сайжруулсан шахмал түлшний үйлдвэрийг Хөшөөтийн нүүрсний уурхайг түшиглэж Хөшөөтийн нүүрсний уурхай дээр баривал ямар вэ гээд. Ингээд судалгааны ажил хийсэн юм, урьдчилсан байдлаар. Тэгэхээр цахилгаан хангамжийн хувьд боломжгүй байгаа юм. Би түрүүн хэлсэн. Одоо байгаа хэрэглээгээ хангаж чадахгүй байгаа. Дээрээс нь нэмэх нь Хөшөөт дээр очиж байгаа шугамаас гурван сумын хэрэглээг хангахаар шинээр шугам баригдаж байгаа. Тэгэхээр хэрвээ Хөшөөтийн уурхай дээр барина гэвэл хоёр асуудлыг шийдэх ёстой.

Нэгдүгээрт нь, цахилгаан хангамжийг өргөтгөх ёстой. Тэр нь хамгийн ойрхон боломж бол Ховд аймгийн Манхан сумаас 114 километрийн шугам татаж шаардлагатай дэд станцыг шинээр барих ёстой. Бид нар жишиг үнээр урьдчилсан тооцоо хийж үзэхэд энэнд 14 тэрбум төгрөг хэрэгтэй гарч байгаа. Хоёр дахь юм бол, одоо ажиллах хүчин бас асуудалтай юм байна л гэж бид үзээд эхний ээлжид Ховд аймаг дээр баривал яасан юм гэсэн гурав дахь бас нэг асуудал байгаа юм.

Би дутуу хэлж, уучлаарай. Бүгд бэлэн бүтээгдэхүүнийг тээвэрлэхэд маш их хэмжээний элэгдэл хорогдол гарахыг манай мэргэжлийн улсууд бас хэлж ярьж байгаа. Улаанбаатар хот дотор тээвэрлэхэд л элэгдэл хорогдол гараад байгаа. Тэгээд 230 километр газар тээвэрлэхэд бас маш хүндрэлтэй гэж ингэж ярьж байгаа. Тийм учраас эцсийн бүтээгдэхүүнийг тээвэрлэхэд хүндрэл гарах учраас одоо Ховд дээр байрлавал зүйтэй гэдэг ийм сонголт саналыг гишүүддээ санал болгож байгаа юм.

**Б.Чойжилсүрэн:** Тавинбэх сайд аа, барьцалдуулагчийн талаар Батжаргал гишүүн цахимаар асуусан. Дутуу хариу хэлсэн, хариултаа авъя гээд асуулт асуулгаж байгаа юм байна. Батжаргал гишүүний асуултад нэмээд хариулаадах.

**Н.Тавинбэх:** Барьцалдуулагчийн талаар манай ажлын хэсэгт орсон “Тавантолгой түлш” компанийн дэд захирал хариулна, Болдбаатар.

**Б.Чойжилсүрэн:** Цахимаар “Тавантолгой түлш” компанийн дэд захирал Болдбаатар хариулъя.

**Д.Болдбаатар:** Батжаргал гишүүн асуусан билүү. Тэр барьцалдуулагч дотоодоос хангах боломж байна уу гэж. Дотоодоос барьцалдуулагч хангах бол энэ түүхий эдийн нөөц байхгүй юм байна лээ. Тэгэхээр цардуул гээд бид нар хятадаас савтай аваад байгаа барьцалдуулагчийг 30-40 хувь нь эрдэнэшишийн цардуул оролцдог байхгүй юу. Тэгэхээр заавал энд барьцалдуулагч цардуулын агуулга бол минимум 30 хувь байх ёстой юм байна лээ. Тэгээд дээр нь дүүргэгч материалууд гээд барьцалдуулагч бентонит болон бусад шавардлагууд ордог байна. Тэгээд дээрээс 10 хувийн шохойтой байдаг. Шохой нь болох дээрээсээ нөгөө нүүрсэнд тэр хүхэрлэгийн хэмжээг бууруулдаг байх юу. Тэгэхээр бид нарт бол шохой нь байна, шавар нь байна. Зөвхөн цардуул нь манайд их хэмжээгээр бол олдохгүй байгаа. Зөвхөн цардуулыг яаж гаргах боломжтой байна гэвэл одоо манай Монголын хувьд бол төмснөөс гарах л нэг вариант байгаа. Тэгэхээр тийм их хэмжээний цардуул гаргах төгс бол Монголд хэцүү л дээ. Ийм л хариулт байна даа.

**Б.Чойжилсүрэн:** Батжаргал гишүүнээ тодруулах уу? Хариулт хангалттай юу?

**Ж.Батжаргал:** Тийм ээ. Би цардуул ордог гэж дуулаад байгаа юм. Тэр хэдий хэмжээний юм ордог юм бэ? Монголчууд бол газар тариалангийн бүтээгдэхүүнээс ахиу үйлдвэрлээд байгаа юм нь төмс байгаад байгаа юм. Төмснөөсөө цардуул гаргаж авах тухай асуудлыг арваад жил ярьцгаагаад ганц үйлдвэр байгуулж чадахгүй байгаад байгаа юм. Тэгэхээр энэ нь дан ганц техникийн зориулалтаар гэлгүйгээр, бас энэ бусад үйлдвэрүүдээ дэмжих үйл ажиллагаанд шаардлагатай байгаа бол үүний тооцоо судалгааг нарийсгаж, үйлдвэрлэгч бас тодорхой төсөл боловсруулагч нар хамтарч ажиллаж байж энэ цардуулыг гаргаж авах, тэр гаргадаг цардуул нь яг энэ түлшнийхээ барьцалдуулагчийг стандартад нийцэх эсэх, эд нарыг тооцож үзмээр байгаа юмнууд байгаад байгаа юм. Тийм учраас би зориуд асууж байгаа юм. Тийм учраас энэ “Тавантолгой түлш”-ийнхэнтэй бас уулзалдаж ярих зүйлүүд байна. Төв аймагт ирэх жилийнх нь 2021-2022 оны.

**Б.Чойжилсүрэн:** Батжаргал гишүүний асуултад нэмээд хариулъя. Тавантолгой компани, дараа нь Тавинбэх сайд Төв аймгийн асуудал асуух шиг боллоо. Одоохондоо бололцоо байхгүй юм байна шүү дээ, тийм ээ?

**Д.Болдбаатар:** Тийм. Төмснөөс гарах цардуул гаргаж авах талаар Их сургуулийн шинэ материал судлалын танхимын доктор Эрдэнэбат бид нар бас нэг судалгааны ажил хийгдэж байгаа юм байгаа. Тэр төмсний цардуулыг энэ барьцалдуулагчийг материал болгож хэрэглэх боломжтой юм байна лээ. Тэгээд дээр нь бас чихрийн манжингийн талаар бас нэг үйлдвэрийн судалгаагаа Хятадаас бас нэг авсан. Үнэ л үүсээд байх юм байна лээ. Тэгэхээр Тавинбэх сайдын хэлдгээр гаднаас импортоор, эхний ээлжид импортоор авсан нь дээр юм байна гэж л үзэж байгаа юм даа.

**Б.Чойжилсүрэн:** Хариулт болсон уу, Болдбаатар аа? Раднаасэд гишүүн асуулт асууя.

**Ш.Раднаасэд:** Асуулт эхлэхээс өмнө, дэгийг өөр горимоор ярья. 39.1 гээд одоогийн горимоор биш, шаардлагатай гэвэл хуралдаан даргалагчаас мэтгэлцэх байдлаар өрнүүлдэг шинэ дэгийн өөрчлөлт байгаа. Тэрүүгээр ярья. Нэгд тийм санал байна.

Хоёр дахь нь, асуултаа үргэлжлүүлээд явж байна. Төслийн анхны гол зорилго бол ерөөсөө хямд үнэтэй нүүрсээр хангая иргэдийг, хоёрдугаарт байгаль экологийн хувьд эрүүл утаагүй түлшийг нь оруулъя л гэдэг ийм. Энэ зөвхөн Ховд аймгийн биш шүү. Эрчим хүчний яамныхан, энэ сонсож байгаа хүмүүс. Энэ бол баруун таван аймагт бид нар тооцож энийг эхлүүлсэн юм. Анх судалгааг нь 9 сарын 25, 26-наас эхлээд одоо Тавантолгой дээр хийсэн туршилтын юу нь энэ байна. Энэ дээр эрчим хүч байхгүй, ус байхгүй. Ингээд өнөөдрийн байгаа нөхцөл байдлаар харахад, би юуны өмнө асуултаа эхлээд явчихъя.

Зун үйлдвэрлэх эсхүл шөнийн цагаар үйлдвэрлэхэд эрчим хүчний хүрэлцээ Хөшөөт дээр байгаа юу? Тэр угаах гэдэг юмнуудыг бүхэлд нь хаях хэрэгтэй. Хоёрдугаарт, технологийн хувьд бид нар хуурай нүүрсээр түлш үйлдвэрлэхэд ямар нэгэн байдлаар, түрүүн Чойжилсүрэн гишүүний ярьдаг, дараа нь хүн амын эрүүл мэндэд хортой, утааны хордлого ихэссэн юм гарах магадлал хэдэн хувь байгаа вэ? Гуравдугаарт, ТЭЗҮ хэзээ яг дуусах вэ? Та нар одоогийн байдлаар, Тавинбэх сайдын ярьж байгаа ТЭЗҮ хийгдэж байгаа, гэхдээ Үнэлгээхий хороо байгуулагдсан гэдэг бол утгагүй болчихож байгаа байхгүй юу. Тэгээд тэр нэг “Дэвшилт эко” гэсэн компанийн юм яригдаад. Энэ ерөөсөө ганц аймгийн хэрэгцээ хангах гэж энийг хийгээгүй юм. Тэгсэн дор хийхгүй байсан нь дээр.

**Б.Чойжилсүрэн:** Раднаасэд гишүүний асуултад хариулъя, Тавинбэх сайд.

**Н.Тавинбэх:** Цахилгаан хангамжийн хувьд зун, шөнийн цагаар ачаалал буурдаг нь үнэн. Гэхдээ үйлдвэрлэл явуулах хэмжээний хэмнэлт гарахгүй гэдгийг хэлье. ТЭЗҮ манай хийж байгаа Эдийн засгийн хүрээлэнгийн нөхдүүдийн хэлж байгаагаар одоо 30 хоногийн дотор багтаагаад дуусгана гэсэн. Би боломжтой ажлуудаа хийж байгаа гэдэг утгаар нь Үнэлгээний хороо томилчихсон, тэд нар бас бичиг баримтаа зэрэгцүүлээд бэлдээд явж байгаа гэдгийг л хэлсэн юм.

Хүндрэлүүд байгаа учраас одоо байж болох хувилбарыг л би санал болгоод байгаа шүү дээ. Гурван шалтгаан л би хэлж байна. Цахилгаан хангамжийн хувьд асуудалтай байна, тээвэрлэхэд хүндрэлтэй байна, элэгдэл хорогдол гарна. Ажиллах хүчний хувьд асуудал байгаа шүү гэдгийг хэлье. Маш их гар ажилбартай, маш их олон хүн ордог. Ер нь бүх үйлдвэрүүд татаастай явж байгаа, өнөөдөр ажиллаж байгаа үйлдвэрүүд гэдгийг л хэлье. Түүнээс, орлогоороо зарлагаа нөхөх боломжгүй байгаа шүү.

**Б.Чойжилсүрэн:** Раднаасэд гишүүнд 1 минут нэмж өгье. Эхлээд та асуучих, тэрний дараа 39.1-ийн талаар ярья.

**Ш.Раднаасэд:** Үнийн хувьд одоо Тавантолгой түлш чинь аль Тавантолгойгоос Өмнөговиос наашаа гарч түүхий эдээ татаж байгаа. Энэ бол нийт бүтээж байгаа зардлынх нь 50 хувь гэж байгаа юм, бүтээж байгаа. 140 мянган төгрөгийн 70-н хэдэн мянга нь тэгээд явчихаж байгаа байхгүй юу, тээврийн зардалд. Одоо Хөшөөт дээр барьчихад бид тээврийн зардал байхгүй юм чинь, Говь-Алтай 200, Ховд 200, Завхан 300, 400. Ингээд бодохоор бид үнийн хувьд өнөөдрийн Тавантолгой түлшээс сайн бол 50 хувь, чадахгүй бол 60, 70 хувь, тийм байдлаар үнийн хувьд босчих юм байна гэж тэгж тооцоолж анх Хөшөөтийг сонирхсон байхгүй юу. Энэ дээр тээвэрлэлт дээр төр битгий оролц. Үйлдвэрлээд орхи. Тээвэрлэлтийг нь хувийн компаниуд нь худалдаж аваад аймгийн төв дээр өрсөлдөөний хэлбэрээрээ зараад явахад боломжтой байхгүй юу. Өнөөдөр ч гэсэн орон нутгийн бүх уурхайн бүх хэрэглэгч нар.

**Б.Чойжилсүрэн:** Тавинбэх сайд хариулъя.

**Н.Тавинбэх:** Та бид хоёрын зорилго бол хямд үнэтэй түлшийг хэрэглэгчид хүргэх ёстой. Тэгэхээр хэрэглэгчдийн үнээр л бүтээгдэхүүний эцсийн үнийг дүгнэх байх. Тээвэрлэлт хувийн хэвшил ч хийдэг бай, төр ч хийдэг бай, наадах чинь хэрэглэгч дээр л шингэж очно шүү дээ. Таны хэлж байгаа нь үнэн. Тавантолгой түүхий эд үнэтэй, бүтээгдэхүүн бага үнэтэй. Эсрэгээрээ танай Хөшөөтийн уурхай дээр байгуулагдах үйлдвэрийн түүхий эд нь тээвэр багатай, бэлэн бүтээгдэхүүн нь тээвэр ихтэй байхгүй юу. Би бол тэрийг л яриад байгаа юм. Тэр нэг их айхтар хүндрэл гаргаад байгаа юм байхгүй. Эсхүл түүхий эдээ тээвэрлэнэ, эсхүл бэлэн бүтээгдэхүүнээ тээвэрлэнэ.

 Хэрвээ Хөшөөт дээр барьчихвал бэлэн бүтээгдэхүүнээ тээвэрлэнэ, аймаг дээр барьчихвал түүхий эдээ тээвэрлэнэ. Давуу тал нь бол өнөөдөр ингээд барилга угсалтын ажил эхлэхэд.

**Б.Чойжилсүрэн:** Тавинбэх сайд нэмээд хариулъя.

**Н.Тавинбэх:** Цахилгаан хангамжийн хувьд бол бэлэн байж байна. Хэрвээ одоо Хөшөөт дээр барина гэвэл хэдийгээр таван аймгийн голд байрлалтай ч гэсэн дэд бүтцийг заавал шийдэж байж явахгүй бол болохгүй нь гэдгийг л хэлж байгаа шүү дээ. Бэлэн бүтээгдэхүүн дээр бас их эрсдэл гарна. Элэгдэл хорогдол их гарна шүү л гэдгийг би хэлж байгаа юм.

**Б.Чойжилсүрэн:** Гишүүд ээ, Улсын Их Хурлын чуулганы хуралдааны дэгийн тухай хуульд нэг ийм горим байгаа юм байна. 39 дүгээр зүйл заалт “шаардлагатай тохиолдолд мэтгэлцээн явуулж болно. Энэ мэтгэлцээний хугацаа 60 минут байна. Энэ 60 минутын дотор мэтгэлцээн явуулаад дараа нь ердийн горимд шилжиж болно.” гэсэн хуралдаан даргалагчийн бүрэн эрхэд нэг ийм заалт байгаа юм байна. Мэтгэлцээн явуулах шаардлага байна уу, байхгүй юу?

Тэгвэл энэ горимд шилжье.

Тавинбэх сайд аа, дараагийн хариултад нэг зүйлийг тодорхой хэлчихээч. Одоо энэ шахмал түлш үйлдвэрлэнэ гэдэг чинь нунтаглаад буцаагаад барьцалдуулагчаар хэлбэрийг нь оруулаад явна. Дараа нь энэ үйлдвэрлэсэн бэлэн бүтээгдэхүүн чинь нэрээн, ялангуяа засмалгүй, хөдөөний замаар ингээд явахаар хэрэглэгч дээрээ очихоос өмнө бүгдээрээ үүрээд дуусна, гурил шиг юм болно. Тодорхой хэлчих. Хоёр энэ үйлдвэрээс ч угаагаагүй нүүрсээр хийхээр ердийн ухамсар, хүний нүдэнд харагдах байдлаар утаа чинь тодорхой хэмжээний хүсэж байсан хэмжээнд буурахгүй гээд хэлчих ёстой байхгүй юу. Тэгэхгүй энэ чинь горьдуулаад тэгээд салаа утгагүйгээр ингээд зөөлхөн яриад дипломат ярих гэсээр байгаад та өөрийнхөө хүнд байдалд хийх гээд байна шүү дээ. Гишүүд одоо мэтгэлцээний горим руу шилжье гээд.

Хоёрдугаарт, энэ тээврийн зардал чинь 100 километр тээвэрлэхэд дор хаяж 20 мянган төгрөг болно. 300 километр юу тээхэд л 60 мянган төгрөг болно. Нүүрснээсээ үнэтэй тээврийн зардал үүснэ. Тэгээд нэг тодорхой юмаа ярьчихгүй юм уу? Тодорхой хариулаад.

Бат-Эрдэнэ гишүүн

**Ж.Бат-Эрдэнэ:** Өнөөдөр энэ асуулгах арай жаахан хугацаанаас эрт хийчхээд байгаа юм уу л гэж ажаад байна л даа. Хэд хэдэн асуулт байсан асуултын хариуг ерөнхийд нь авчихлаа. Тэр тусмаа техник, эдийн засгийн үндэслэл яг хэзээ гарах юм бэ гэдэг бас тодорхойгүй л байх шиг байна. Бид ер нь аливаа зүйл дээр техник, эдийн засгийн үндэслэлээсээ түрүүлж мөнгөө тавиад түрүүлж, тэгээд нөгөө улс төрчид, бид нар нөгөө газар орон нутгийн нөхцөл, бодол байдал, тэгээд хэрэгцээгээ шууд тулгаж байгаад л асуудлыг шийдэгт л одоо бидний бас алдаа байгаад байгаа шүү дээ. Тэр гол нь техник, эдийн засгийн үндэслэл дээрээ л бид нар л тодорхойлох ёстой. Тэндээсээ л бид нар гарах ёстой. Тэгээд Тавинбэх сайдыг харж байхад техник, эдийн засгийн үндэслэл хүлээх гээд байгаа бололтой юм шиг байна. Уг нь бол техник, эдийн засгийн үндэслэлээ л хармаар байна.

Тээвэрлэлтийн талаар гэж ярихад хэрвээ Хөшөөт дээр байх юм бол энэ шахмал түлшийг бий болгож байгаа, орж байгаа түүхий эдүүд тэндээ хэр их өртөг багатай очих юм гэдгээсээ шалтгаална шүү дээ. Хэрвээ цаана Ховд аймагт ч юм уу, аймгийн төв дээр татах юм бол тийшээгээ дагалдах бүтээгдэхүүнийг бас хаанаас татаж байгаа юм, энэнээсээ тээврийн хөлс чинь шалтгаалаад өртөг чинь шалтгаалах гээд байгаа шүү дээ. Хэрвээ наана хийх юм бол үйлдвэр дээрээ уурхай хийх юм бол тэнд тээврийн хөлс ямар нэгэн элдэв бусад зардал гарахгүй байгаа бол энд ганцхан бүтээгдэхүүнээ цаашаа тээвэрлэх нь илүү болох ёстой. Тээвэр ложистикоороо бол. Гэтэл тэр орж ирж байгаа дагавар бүтээгдэхүүнүүд чинь хаанаас орж ирж байгаа юм, зөвхөн нүүрснээсээ гаднах. Энэ үе чинь тэр техник, эдийн засгийн үндэслэлээрээ л уг нь гарах ёстой шүү дээ. Тэнд ч нэг айхтар маргалдаад байх зүйл ч биш л дээ.

Ер нь үйлдвэрлэл дээрээ аль болох богино зардлаар газар дээрээ бүтээгдэхүүнээ гаргаад тэгээд тээвэрлэх нь ложистик талаасаа бол зөв л байдаг. Гэхдээ наадах чинь өөрөө тээвэрлэлтээ даадаг бүтээгдэхүүн үү, даадаггүй бүтээгдэхүүн үү гэдгээсээ авхуулаад тээвэрлэлтийг чинь нөгөө үнэ өртөг, тэгээд үрэгдэл хорогдол энэ юмнууд чинь шалтгаалах гээд байх шиг байна.

**Б.Чойжилсүрэн:** Тавинбэх сайд харуулах зүйл байна уу? Наранбаатар гишүүн асуулт асууя.

**Н.Наранбаатар:** Баруун бүсийн шахмал түлшний асуудал ярьж байна. Үүнтэй холбогдуулаад уялдуулаад, ТЭЗҮ-гээ нэгэнт батлаагүй байгаа юм чинь, өмнөд говийн бүсийн шахмал түлшний үйлдвэрийг хамтад нь яриад, ТЭЗҮ нь бараг ойролцоо, адилхан байлгүй. Баруун бүсийн энэ саяын ярьж байгааг сонсоход Өмнөговьд Даланзадгадад юмуу, Цогтцэций суман дээр говийн бүсийнхийг барих нь хамаагүй амархан санагдаад байна. Түүхий эд нь бэлэн, үнэгүй байж байна. Энержи ресурс компани Өмнөговьтой хамтын ажиллагааны гэрээ байгуулаад, энэ нейтлинг үнэгүй, дээрээс нь цахилгаан эрчим хүчний хувьд найдвартай. Төвийн эрчим хүчинд холбогдсон, өөрөө дулааны цахилгаан станцтай, эрчим хүч үйлдвэрлэдэг. Ингээд боломж нөхцөл нь.

Мөн агаарын бохирдлын хэмжээгээрээ Өмнөговь чинь Баянхонгорын дараа, хоёрдугаар байранд орсон байна лээ. Хамгийн их агаарын бохирдолтой аймаг. Төсөв мөнгөний хувьд боломжтой, Өмнөговь аймгийн хувьд. Тийм учраас энэ дээр та бүхэнд судалсан, тооцсон юм байна уу, үгүй юу? Байхгүй гэх юм бол энэ ТЭЗҮ дээрээ нэмээд гэх юмуу, аль эсхүл зэрэгцүүлээд ТЭЗҮ боловсруулах ийм боломж байна уу, үгүй юу?

Зайны хувьд бас 100 километр шүү дээ, Даланзадгадаас. Тэгээд хар замаар явчихна, тээвэрлэлтийн хувьд бол асуудал байхгүй. Тийм учраас дараагийнхаа гурав дахь үйлдвэрийг, энэ говийн бүс нутагт бас туршаад ингээд явах бас боломж байгаа. Энэ дээр та бүхэнд судалсан зүйл байна уу? Хэрвээ байхгүй бол одоо ТЭЗҮ боловсруулах ажилд миний зүгээс санал гаргаад ингээд оролцоод явах ийм боломж нөхцөл байна.

**Б.Чойжилсүрэн:** Наранбаатар гишүүн санал хэллээ. Ажлын хэсэг, Тавинбэх сайд анхаараарай. Одоо ингээд мэтгэлцээний горимд шилжихээр бол асуудлаа асууна. Ажлын хэсэг хариулна. Буцаагаад асууна. Хугацааны хязгаарлалт байхгүй. Нийт мэтгэлцээн явуулах хугацаа 60 минут юм байна. Сая 15:20-д эхэлсэн. Тэгээд 60 хүртэл минут байхгүй юу. Тийм байгаа юм байна. Аубакир гишүүн асуултаа асууя. Чөлөөтэй ярилцахаар.

**Т.Аубакир:** Баярлалаа. Улаанбаатар хотын утааны асуудлыг бол тодорхой хэмжээнд хийж чадсан дэвшилт арга. Манайх одоо Эрдэнэс Тавантолгойгоос нүүрсээ авчраад Улаанбаатар хотын асуудлыг бол шийдэж байгаа. Хоёр дахь шийдэх ёстой асуудал бол яах аргагүй аймгийн төвүүдийн агаарын бохирдлын асуудал мөн үү гэвэл мөн. Одоо бид нар Улаанбаатар хотод юу гэдэг юм, мэдээлэлд ойрхон учраас Улаанбаатар хотын агаарыг л бохирдолтой байна гэж бодоод байгаа болохоос биш аймгууд бол бас л гамшгийн түвшинд оччихсон агаарын бохирдол ямар хор хөнөөлтэй байдгийг та бүхэн бүгдээрээ мэдэж байгаа, хэлүүлэлтгүйгээр. Ганц хоёр асуулт байна.

Энэ 50 хувь нь гэж байгаа, тийм ээ, энэ үйлдвэрийн 12 тэрбум төгрөг гэж байгаа шүү дээ. Нийтдээ энэ чинь ингээд 24 орчим тэрбум төгрөг болох нь л дээ. Тэгэхээр яг энэ үйлдвэр маань та бүхний одоо ярьж байгаагаас харахад ер нь бол төрийн өмчит болон орон нутгийн өмчит компаниуд сайн явсан түүх нэг их байхгүй л дээ. Өнөөдөр яг Монголын жишээн дээр байж байгаа тоо томшгүй олон болчихсон, ашигтай ажилладаг төрийн өмчит болон орон нутгийн компани байхгүй. Хамгийн дампуу хувийн аж ахуйн нэгжийн хэлбэртэй газрууд бол үндсэндээ энэ төрийн өмчит болон орон нутгийн өмчит компаниуд мөн. Бас нэг ийм юм гараад ирэх юм биш биз дээ?

Миний хэлэх гээд байгаа санал бол үнэхээр 50 хувь нь 12 тэрбум төгрөг. Нийтдээ 20 гаран тэрбум төгрөгөөр үйлдвэр барих гэж байгаа юм бол тэр 20-н хэдэн тэрбум төгрөгөөрөө жишээлбэл Ховдын байдаг юм уу, тэр баруун нэг, хоёр, гурван аймгийнхаа нэгдсэн халаалтыг нь зүгээр тэнд нь шийдэж болдоггүй байсан юм уу? Одоо гэр хорооллын айлууд хамгийн их утаа үйлдвэрлэж байгаа газрууд, гэр хорооллын гэр хорооллууд байгаа шүү дээ. Нэгдсэн асуудлаар шийдчих бололцоо байгаагүй юм уу? Бид нар одоо нэгэнт энэ XXI зуунд, магадгүй одоо хоцрогдож байгаа ч юм уу, ийм асуудал яриад байж бас болох юм. ТЭЗҮ нь гараагүй байдаг.

Эндээс миний бодож байгаагаар Баян-Өлгий аймагт яг өнөөдрийн байдлаар 1 тонн нүүрсний 75-85 мянган төгрөг гэж байна. Гэтэл энэ чинь Хөшөөтөөс тээвэрлэж аваачаад Баян-Өлгийд борлуулахаар нөгөө хуучин авч байсан нүүрснээсээ үнэтэй болоод нэгдүгээрт. Хоёрдугаарт орон нутгийн ажиллаж байгаа нүүрсний уурхайнууд, тэнд ажиллаж байгаа хүмүүс маань эргээд тэд нарыг ажилгүй болгох юм биш биз дээ? Энэ тал талаас нь бид нар бодох ёстой. ТЭЗҮ дээрээ байдаг ч юм уу. Эргээд энэ нийгэмд үүсэх үр дагавар, дээрээс нь аливаа аж ахуй гэдэг бол тодорхой хэмжээний алдагдалгүй явж байх ёстой. Эргээд л нэг асуудал шийдэх гээд хойд хормойгоороо урд хормойгоо нөхсөн асуудал болох юм биш биз дээ. Энэ талаас нь бас судалж үзмээр юмнууд бас харагдаад байна.

Хамгийн гол санаа зовоож байгаа юм бол үнэхээрийн одоо гараад ирэх юм бол нэг нөгөө хямдхан 70-80 мянган төгрөгөөр авч байгаа нүүрсийг ньзаавал та нарын шахсан шахмал түлш ав аа, 150-160, 180 гэдэг ч юм уу, өмнө нь тулгаад байдаг. Та нар энэ түүхий нүүрс хэрэглэхгүй шүү гээд бас нөгөө нэг аймгууддаа бас дараа болоод эхлэх юм биш биз дээ? Яах вэ, мэдээжийн хэрэг энэ дэвшилтийн асуудал. Утааг шийдэх шаардлагатай. Гэхдээ бид нар зөв гарцыг олох ёстой. Нэгэнт, улсын төсөвт суучихсан юм байна. Гэтэл шал түүхий тийм, ТЭЗҮ нь дуусаагүй байна гэж байна шүү дээ. Хаа байсан юм, одоо хэзээ дуусах юм. Гэтэл гарч ирж яг та бүхний тооцож байгаа шиг ашигтай ажиллаад үнэхээр хүртээмжтэй байж чадах уу, үгүй юу гээд энэ гарах үр дагавруудаа бас тооцож үзэх нь зөв юм шиг байна.

Тэгээд яах вэ, миний хэлж байгаа санал бол энд хийх гэж байгаа мөнгөөрөө зүгээр нэгдсэн халаалтыг нь шийдээд, бас нэг орчин үеийн маягийн коммуникацийг нь шийдээд явчих нь илүү оновчтой юм биш үү гэсэн ийм саналууд байгаад байгаа юм. Баярлалаа.

**Б.Чойжилсүрэн:** Аубакир гишүүн санал хэлж байна. Ийм юм яриад байна шүү дээ. Одоо өнөөдрийн байдлаар баруун таван аймгийн тухайд Баян-Өлгий аймаг Хотгорын уурхайгаас дийлэнх нүүрсээ авдаг. Аймгийн төв нь 130 орчим километр Хөшөөтөөс л татах юм бол 400 орчим километр болно. Зөрөө 270 километрийн чинь тээврийн зардлын өртөг 60 гаруй мянган төгрөг болно. Энэний татаасыг төр даах юм уу? Аймгийн төвд жилдээ 40 мянган тонн нүүрс гэхэд наадах чинь ойролцоогоор 1.5 тэрбум төгрөг болно. Увс мөн ялгаагүй, Говь-Алтай аймаг бас ялгаагүй болно.

Тэгэхээр энийгээ гишүүд минь заавал ингэж нэг олон нийтийн өмнө ярих биш, энэ яам тэрийгээ боловсруулаад ирэг. Татаасаа дийлэх юм уу, дийлэхгүй юм уу, энэ бидний яриад байгаа зүйл чинь биелэхгүй юм хэлэхгүй юм уу гэдэг юмаа нэг талдаа ойлгохгүйгээр олон нийтэд бүр буруу мэдээлэл өгөөд, буруу хүлээлт өгөөд дараа нь өөрсдөө эндээ будилаад унах вий гэнэ шүү дээ. Тэгэхээр одоо энэ мэтгэлцээний горимд шилжсэн байгаа учраас гишүүд асуулт асууж болно. Ажлын хэсэг хариулна.

Энэ горимд шилжих үү, эсхүл больцгоох уу? Тэгэхээр ингээд Бямбацогт гишүүн та бол асуулт асуусан учраас хамгийн сүүлд нь үг хэлж болно. Тэр горимоороо явах гэж байна уу, мэтгэлцээнд орох гэж байна уу? Хэрвээ танд эрх байгаа учраас асуух бол, мэтгэлцээнд орох гэж байгаа бол Раднаасэд гишүүнд би микрофон өглөө. Раднаасэд гишүүн асуулт асууя.

**Ш.Раднаасэд:** Одоо Тавинбэх сайдын ярианаас нь сонсоод байхаар энэ ТЭЗҮ-ийг бол ерөөсөө Ховд аймагт зориулаад хийж байгаа ТЭЗҮ. Тийм учраас эрчим хүч нь байна, ажиллах хүч нь байна, юу нь байна гэнэ үү? Ингээд ийм л гурван шаардлагыг хангаж байгаа учраас энийг заавал Ховдод хийнэ, инженерийн дэд бүтэц хөгжсөн гээд нэг ийм юм яриад байх юм. Энэний зорилго өөрөө энэ төсөв дээр суусан юм, Засгийн газрын үйл ажиллагааны хөтөлбөрөө та ер нь яг уншсан юм уу? Би тэрийг ерөөсөө ойлгохгүй байна. Тэр хөтөлбөр дээр туссан зорилго, үйлдвэрүүд чинь орохдоо энэ бүс нутгийн хэмжээний юм ярьж байгаа шүү дээ. Тэгж анх энийг чинь хийсэн юм. Та зүгээр Ховд аймагт ТЭЗҮ хийгээд эсхүл Ховд аймагт зориулж, зөвхөн Ховд аймагт зориулсан ийм үйлдвэр байгуулах гэж байгаа бол энэ мөнгө төгрөг энд чинь ерөөсөө зориулагдаагүй юм шүү. Анх тэр Төсвийн хууль оруулахад бичсэн бид нарын бичиж гаргасан санал үг, үсэг орж байж Ерөнхий сайдаар дэмжүүлж орж гарсан.

Энэ төсөв дээр суусан 12 тэрбум төгрөг гэдэг чинь бол нэг аймгийн хэмжээний юм биш юм. Энийг зөвхөн нэг аймагт зарцуулах юм бол энэ эргээд хууль зөрчсөн гэмт хэргийн юм болчихно шүү, тийм үү? Эхнээсээ та нар ТЭЗҮ-ээ яг яаж хийж байгаа юм бэ гэдгийг чинь би ойлгомоор байна. Тэрийг асуумаар байна. Хоёр дахь юм, би танай яамныхан бол Эрчим хүчний зохицуулах газрынхантай бас ярьсан юм аа, энийг чинь анх ярьж байхад. Бид нар эрчим хүчний хэрэглээ чинь дутмаг байгааг нь мэдэж байгаа. Зун үйлдвэрлэх юм уу, эсвэл шөнийн цагаар үйлдвэрлэх юм бол ийм хэмжээний эрчим хүчийг гаргах боломж байгаа ерөнхий зургаараа гэж.

Тэгээд өнөөдөр танаас сонссон үг, мэргэжлийн инженерүүдийн чинь хэлсэн үг хоёр зөрүүд байна л даа. Тэгж бодож энэ 12 тэрбум төгрөгөөр бүс нутгийн хэмжээнд ийм юм байгуулчихаж болох юм байна гэж бид бодсон юм. Анхны маань санаа. Түүнээс бол ерөөсөө зүгээр, хэн цээжний пангаар ч гэдэг юм уу, энд ийм үйлдвэр байгуулчихъя болох юм байна гээд. Ингээд хэн нэгний үгээр явсан юм ерөөсөө байгаагүй. Тэндээс чинь 15 тонн шахмал түүхий нүүрсийг авчраад энд бүр ийм болгуулаад шууд туршилт хийлгүүлээд. Энэ лабораторийн бичиг бичгийг хүртэл энийг чинь та нар өнөөдөр өөрсдөө хийчихсэн юм шиг яриад байх юм. Энийг чинт энд суусан хэдэн гишүүд сууж байгаад хийлгэсэн юм. Тэгэхээр та нар агуулгаа ойлгохгүй нэг л хол зөрж юм яриад байх шиг байгаа юм.

Та өнөөдөр нэг л юмыг ярь. Энэ хэмжээнд эсхүл өнөөдөр энэ асуулт буруу ойлгосноос болоод явж байна уу? Энэ ТЭЗҮ хийхдээ зөвхөн Ховд дээр хийж байгаа. Баруун таван аймагт бол алинд нь ч хийхгүй, хийх боломжгүй ээ гэдэг юм байгаа өнөөдөр энэ мөнгөө төсөвт нь үлдээгээд ингээд явъя. Энийг дахиж энэ ажил ороод хийх хэрэггүй. Тэр үнэлгээний хороогоо татан буулга. Хэрвээ ийм боломж байгаа гэж тооцох юм бол энэ ажлыг цааш нь явуулъя.

Энэ таван аймгийн гишүүн байгаа юм. Ховд, Говь-Алтай, Завхан, Увс, Баян-Өлгий гээд. Тэгээд яах вэ, Баян-Өлгийн нүүрс хямд гээд яриад байна. Завхан аймаг модоо түлээд дуусаж байна. Ховд аймагт тонн нь 180-200 мянган төгрөгөөр нүүрс судалж авч байна. Ховд аймаг мөн ижил. Тэр уурхай дээр чинь үйлдвэрлэгдэж байгаа, 80 мянган төгрөгөөр босож байгаа нэг тонн нүүрсийг аймгийн төв оруулахаар нэг тонн 100 мянга л болох болов уу гэж, үсрээд 130 мянга болох болов уу л гэж бодож байна. Тэгж тооцож хийсэн шүү дээ.

Тэр Ховд Хөшөөд хоёрын хооронд 5 мянгаар тээврийн гэдэг юм хэн ч яриагүй. Тэр “Дэвшилт эко” гээд Ховдын нэг компанийн юмыг л өнөөдөр энэ дотор оруулж ирж яриад, хольж хутгаад байх юм. Тэгээд та өнөөдөр надад нэг л юм энэ ТЭЗҮ чинь яг Ховдод зориулж хийж байгаа юм уу, энэ таван аймагт зориулж хийгээд байгаа юм уу?

Хоёрдугаарт, энэ бол зөвхөн Ховдод л хийгдвэл хийгдэнэ, хийгдэхгүй бол бусад аймагт хийгдэхгүй гэвэл тэр үгээ хэлж аль. Тэгвэл энэ мөнгөө бид төсөв ингээд царцаагаад, энд нь орхих хэрэгтэй. Энэ чинь зорилго нь ерөөсөө таван аймаг руу чиглэсэн л ийм бүс нутгийн хэмжээнд байгаа зовлонг л нэг мөр шийдээд өгье гэж Засгийн газрын үйл ажиллагааны хөтөлбөр дээр суучихсан юмыг чинь анх шийдэж явсан юм. Тэгээд энэ чинь 12 тэрбум төгрөгөөр ч хязгаарлагдана гэж анх зурагдаагүй юм. Энэ чинь урьдчилсан байдлаар ТЭЗҮ-д танай яамныхан болоод “Тавантолгой түлш”-ийнхнээр суулгаж байгаад урьдчилсан байдлаар арван хуудас техникийн тооцоог маягийн юм гаргуулсан юм. Ийм байна.

**Б.Чойжилсүрэн:** Раднаасэд гишүүн асуулт, санал хэлж байна. Тавинбэх сайд харуулъя.

**Н.Тавинбэх:** Баруун тав аймгийг хангах сайжруулсан шахмал түлшний үйлдвэр дээр гишүүдийн санаачилгаар 12 тэрбум төгрөг төсөвгүй зураггүй, техник, эдийн засгийн үндэслэлгүй тавигдсан гэдгийг би түрүүн асуулгад хариулахдаа хамгийн түрүүнд цохож хэлсэн. Өөрөөр хэлбэл, төсөв батлагдсанаас хойш энэний бэлтгэл ажлыг хангах ажил эхэлсэн гэж хэлж болно. Та судалгаа тооцоо байгаа талаар надад хэлж байна. Манай яаман дээр энэ талаар надад албан ёсоор тоо судалгаа байхгүй. Эрчим хүчний хангамжийн хувьд танд Хөшөөтийн уурхай дээр шинээр баригдах сайжруулсан шахмал түлшний үйлдвэрийг хангах боломжтой гэж байгаа бол та надад тооцоо судалгаагаа үзүүлээч.

Өнөөдрийн байдлаар Хөшөөтийн уул уурхай дээр 35 киловаттын, 174 километр урттай шугамаар, төгсгөлд нь 1 МВт-ын хүчин чадалтай тансформатор байгаа. Нэмж хэрэглэгч олох нь битгий хэл одоо байгаа уурхайнхаа хэрэглээг хангаж дийлэхгүй байгаа уурхайн энэ хэрэгцээгээ нэмэгдэж байгаа хэрэгт цахилгааны хэрэгцээгээ хангахын тулд шугам барих гээд техникийн нөхцөл авчхаад санхүүжилтийн асуудлаа шийдэж чадахгүй өнөөдрийг хүрсэн. Ийм тулчихсан хэрэглээтэй шугамаас ахиад дээр нь нэмэх нь салбарлаад Ховд аймгийн гурван сумыг Алтай, Үенч, Булган гурвыг холбоно гээд ингээд явж байгаа. Тэгэхээр энд ямар ч боломж байхгүй.

Тэр зуны цагт шөнө ажилладаг үед нь хэрэглээ буурдаг нь үнэн боловч үйлдвэрлэх, ажиллах хэмжээний одоо тийм нөөц, цаг хугацаа бол гарахгүй ээ гэдгийг би танд баттай хэлье. Хэрвээ одоо энэ үйлдвэрийг Хөшөөтийн уурхайг түшиглэж барина гэвэл энэ үйлдвэрийн хүчин чадал цаашдаа өсөн нэмэгдэх хэрэгцээг хангахуйц хэмжээнд цахилгаан хангамжийг өргөтгөх шаардлагатай гэдгийг л хэлж байна. Урьдчилсан байдлаар би түрүүн танд хэлсэн 14 тэрбум төгрөг хэрэгтэй байна л гэж байгаа юм.

Өнөө маргаашгүй үйлдвэр эхэлье гэвэл хамгийн ойрхон боломжтой дэд бүтэцтэй газар бол аймгийн төвүүд байна, Ховд болоод Говь-Алтай аймаг дээр байна л гэж ингэж хэлсэн. Тусад нь Ховдыг онцолж яриад байдаг нь бол өнөөдөр 12 тэрбум төгрөг ойролцоо тооцоогоор 90-100 мянган тонн сайжруулсан шахмал түлш үйлдвэрлэх хүчин чадалтай үйлдвэрийг барьж болох ийм тооцоо байгаа болохоос биш бас яг нарийвчлаад хэд хэд гээд гарчихсан юм алга байна. Тэгээд хэрвээ одоо болдог бол хоёр аймгийн дунд нь, цаашдаа ойролцоо байгаа аймгуудыг хангах хэмжээнд ингээд төвлөрөөд яривал илүү юм байна л гэдэг л ийм хувилбарыг одоо байгаа нөхцөл байдал дээр л саналаа хэлж байгаа хэрэг.

**Б.Чойжилсүрэн:** Мэтгэлцээн дуусгах уу, яах вэ? Адьшаа гишүүн асуулт асууя.

**Ш.Адьшаа:** Энэ 12 тэрбум төгрөгийн асуудлыг бол зүгээр миний төсөв дээр л тавичихсан юм л даа. Би Бямбацогтын төсөв дээр л тавьчихдаг байж гэж бодоод байгаа юм. Одоо би бүр сүүлд нь жаахан гайхаад, энэ чинь уул нь энэ баруун аймгийн юу, Засгийн газрын мөрийн хөтөлбөрт орсон гээд л, тэгээд л ийм юм болсон юм. Тэгээд л одоо маш хэцүү л юм байдаг юм байна. Би одоо бүр гайхаад л байна. Тавинбэх сайд Хөшөөт дээр ажиллах хүч байхгүй л гээд л юм ярьж байх юм. Өнөөдөр тэнд хамгийн их ажиллах хүч байгаа. Тэнд 2, 3 мянган жолооч, түүний гэр бүл байгаа шүү дээ. Хөшөөт тосгон гээд тэгээд тэнд яахаараа ажиллах хүч байдаггүй юм? Өнөөдөр Говь-Алтай аймаг аймагт сайжруулсан түлш үйлдвэрлэх тийм нүүрс байхгүй. Төгрөгийн нүүрс гэж байгаа. Тэр чинь шаардлага хангахгүй. Баянтээгээс нүүрс татъя гэх юм бол хэдэн километр вэ? 480 километр. Хөшөөтөөс Говь-Алтай аймгийн төвд 200 километр, Дарвиас 180 километр. Тэгээд Манхан дээр одоо барья гэсэн шүү дээ. Болохгүй бол Манхан сумын төв дээр бол аймгийн төв рүү орох гээд байгаа юм. Ямар эрх ашиг байна аа?

Өнөөдөр Ховд аймгийн төв чинь утаанд бүр бүрхүүл болсон. Дээр нь дахиад нэг хог нүүрс ч тэрэн рүү зөөж авч очих тийм төрийн бодлого гэж байдаг юм уу? Энэ байгаль орчныг хамгаалъя, хөрс, агаарын бохирдлоос хамгаалъя гэдэг бодлого чинь хаана байгаа юм бэ? Тэгээд би бол тэр 35 МВт-ын Алтай, Үенч, шугам энэ тэрийг нь чинь төсөвт суулгасан л гэж ойлгож байгаа юм. Бямбацогт гишүүнээс би асууж байсан, энэ суусан л гэж байсан. Тэгээд одоо энэ дээр нэг тэр “Дэвшилт эко түлш” гэж хаанаас гарч ирсэн юм бэ? Үнэхээр бас та нөхдүүд Засгийн газрынхаа мөрийн хөтөлбөрт суусан тэр бодлогоо нэг дэмжиж өгөөч ээ л гэж би гуйж байгаа юм. Яах вэ, гай болоод миний төсөв дээр суучхаж л дээ. Уул нь Бямбацогт дарга руу шилжүүлж болох уу? Тэгээд Бямбацогтод эрхийг нь өгье. Би одоо бүр гайхаад байна. Энэ чинь тэгээд одоо энэнийг тэгж байгаад л татаад унагах юм байна л даа. Бямбацогт оо, чи дөрөв, тав сонгогдсон, энэ 62-ын бүлгийн их том лоббичин хүн. Энэ ажилд анхаараарай. Энэ асуудал нурвал би чамтай шүү.

Ер нь бол яагаад гэвэл чи энэнийг зангидаж энийг зохион байгуулах ийм үүрэгтэй хүн. Тэгээд өнөөдөр одоо бүр энэ хооронд нь хагардуулах юм болж байна шүү дээ. Ба зөвхөн Ховдын юм гэдгийг нэг яамны бодлого оруулж ирээд. Тэр Ерөнхий сайдтайгаа ярьсан гэсэн шүү дээ. Оруулж уулзаад бүр энэ шүү гээд сүүлд нь 24 тэрбум төгрөг та тавина гэж бичсэн чинь, 24-ийг нь больчихъё, энэ нь Засгийн газрын мөрийн хөтөлбөр. Жавхлан одоо байж байгаа шүү дээ, Сангийн сайд болчихсон. Тэгээд л ингээд батлаад явсан шүү дээ. Тэгтэл энэ завсраас нь яахаар ийм юм гарч ирдэг юм. Тэгээд л зураг, төсөвгүй баталсан шүү дээ. Үнэхээр Их тэнгэрт ярьж байгаад баталсан биз дээ, бид нар? Тэгээд одоо яагаад ингэдэг юм бэ? Одоо яах вэ, та нар. Энэ нь Ховдын асуудал биш шүү. Энэ бол бас ингээд агаарын бохирдлоос утаагүй түлш үйлдвэрлэж, тэр одоо хорт утаанд нэрвэгдэж байгаа хүмүүсээ нэг аваръя, Засгийн газрынхаа мөрийн хөтөлбөрийг биелүүлье л гээд л нэг ийм юм хийчихсэн.

Би бол шинэ бөгөөд цөөнхийн цөөх хүн байна. Тэгээд Чойжилсүрэн дарга танаас би гуйж байна шүү. Та бол энийг бас анхаарч өгөөрэй. Тэр утаагүй түлш хангагддаг гэдгийг бүр нотолсон. Би бүр энийг 15 тонн нүүрсийг өөрийнхөө дүүгийн машинаар ачиж ирж энд туршилтад оруулсан шүү дээ. Тэгээд л одоо нэг ийм л юм байгаа юм. Энийг та нар бас бодож, би яамны үүднээс салахгүй ээ. Би ер нь тэр яаманд очиж сууя. Ерөөсөө Тавинбэхийн үүдэнд сууж байя. Ерөөсөө яадаг юм байна. Одоо баг байна уу? Байдаггүй юм бол ер нь маргааш очиж би тэнд сууна. Энийг шийдүүлэхийн төлөө би байна. Шийддэггүй юм бол Бямбацогттой хамт тэгээд Ховдын Хэрмэн дээр гарна аа гэдгээ би хэлчихье.

**Б.Чойжилсүрэн:** Одоо ингэе, Раднаасэд гишүүн, Бямбацогт гишүүн ээ, нэг горимын санал байна. Энэ мэтгэлцээнүүд зогсоо. Одоо цахимаар Батжаргал, гишүүн, Ганболд гишүүн хоёр хоёулаа асуулт асуухаар бас ирүүлчихсэн байна. Одоо ингэж энэ ийм юмыг хол хүлээлт үүсгээд ийм байдлаа больё.

Тавинбэх сайд та одоо манай Үйлдвэржилтийн бодлогын байнгын хороон дээр ирээд энэ хэлэлцүүлэгт орж байгаа гишүүдтэй цуг гаргаад нөхцөл байдлаа камергүй бодит байдлаар ярьцгаа. Тэгэх үү, гишүү дээ? Хоёр хоёрын хооронд ийм жижигхэн юмаар, “ялихгүй зусар баяжихад саад” гэж нэг Монгол үг байдаг шүү дээ. Улс төр хийгээд ч яах вэ , хэдүүлээ.

Тэгвэл мэтгэлцээн зогсоогоод, асуулт асуусан Бямбацогт гишүүнээр хаачихвал яасан юм бэ? Раднаасэд гишүүн ээ та үг хэлбэл дараагийнхан бүгд хэлнэ. Сайд чинь одоо хариулна. Тэгэх үү, сайд аа? Энэ гишүүдэд нөхцөл байдлаа бодитоор тайлбарла. Нэг, нэгээр нь явдаг юм уу, цуглуулаад уулздаг юм уу, тэрийгээ өөрөө менежментээ зохицуул.

Одоо Раднаасэд гишүүн үг хэлээд, Бямбацогт хэлээд тэгээд хаачихъя тэгэх үү? Бусад нь саналаа татчихъя.

**Ш.Раднаасэд:** Би одоо үгийнхээ эхэнд дахиад хэлье. Хэрвээ энэ 12 тэрбум төгрөгөөр зөвхөн Ховд аймгийн хэмжээний түлшний үйлдвэр байгуулах гэж байгаа бол энэ Төсвийн хууль энэ бүх юмаа зөрчсөн шүү. Энийгээ зогсоогоорой Тавинбэх сайд аа. Дараа нь өөрийн чинь хариуцлагын асуудлыг ярина шүү. Энийг би хариуцлагатайгаар хэлчихье.

Хоёрдугаарт, энд гарах зардал нийтдээ арван төрлийн томоохон зардал гарч байгаа. Барьцалдуулагчаас эхлээд дагалдах бодис, савлах шуудай, цахилгаан эрчим хүч, засвар үйлчилгээ ингээд бүх юмнуудыг нь тооцоод 20.8 тэрбум төгрөгөөр босох юм байна гэсэн урьдчилсан тооцоо хийлгэсэн юм. Танай яамныхны хийж өгсөн юман дотор эрчим хүчний чинь тооцоо жилдээ 1.7-1.8 сая киловат цаг цахилгаан эрчим хүч хэрэглэх ийм хүчин чадалтай босгоно гээд. Танайхны энэ гаргаж өгсөн ТЭЗҮ-ээр болохоор гурван шугамтай, 1.9 МВт-ын хүчин чадалтай, цаашлаад 20.5 МВт хүртэл өснө гэсэн ийм юм гаргаж ирээд байна. Би танд энэ ямар ч байсан ТЭЗҮ маягийн юмыг өгчихье. Энэ хүрээндээ бид жилд 120 мянган тонн орчим нүүрс, шахмал түлш үйлдвэрлэнэ гэж тооцож энэ тооцоог хийлгэсэн юм.

Аймаг болгон 45 мянгыг хэрэглэхгүй ээ. Говь-Алтай аймаг 2318 гэр хорооллын өрхтэй, Ховд аймаг 7 мянга хэдэн зуутай бол жишээлэх юм бол тэр хэрээрээ хэрэглээнүүд багасна. Нэг аймаг дээр бодсон жишээгээ бүх аймгууддаа нийлүүлээд тэрийгээ тавдаа үржүүлээд бодоод байвал тэр буруу.

Хоёрдугаарт, байгаль орчин талаасаа Завхан мод түлээд байгаа нь одоо зөв юм уу? Өвөл, зунгүй түлээд дууслаа гэж үнэн. Энийг бол Завханаас сонгогдсон гишүүд бас ярьж орсон. Тэгээд Завхан юу хоёрын хоорондох татаас хэд байх вэ, юу байх вэ гэдэг бас янз янзын юмнууд яригдсан юм. Зөндөө цааснууд байгаа. Тэр бүгдийг нь шаардлагатай гэвэл өөрт чинь өгье. Тэгээд би бол энд нэг зүйлийг л ярих гэж байна. Одоо юу юугүй тэр үнэлгээний хороо байгуулаад, наад худалдаа, худалдан авах ажиллагааны ажиллагаа эхлүүлэх юмыг зогсоогоорой. ТЭЗҮ гээд таван аймаг дээрээ хийгээд боломжтой юм байна, боломжгүй юм байна гэдэг юмаа эхлээд тооцоо гаргачих аа.

Хэрвээ тэгэхгүйгээр зөвхөн Ховд дээр тооцоод энийг хийчих вэ гэдгийг дахиад хэлье. Тэрнийх нь дараа энэ 12 тэрбум төгрөгөөр зарцуулах уу, зарцуулахгүй юу гэдэг юм яригдах юм байна гэж ойлголоо. Тэгэхээр энэ бол энэ жил явахгүй. Засгийн газар чинь 7 сарын 1-нээс өмнө гэрээ байгуулагдаагүй бол мөнгийг нь татна гэсэн албан ёсны юм яамдууд дээр тараачихсан байгаа юм байна лээ шүү дээ. Тогтоол шийдвэр нь гараад. Тэгэхээр энэ мөнгө бол энэ жилдээ хөдлөхгүй юм байна гэж би ойлголоо шүү дээ.

ТЭЗҮ хийж дуустал энэ мөнгө хөдлөхгүй. ТЭЗҮ хийгээд энэ зөвхөн Ховд аймгийн хэмжээнд өгөх юм бол энэ мөнгийг бас зарцуулахгүй. Таван аймаг, ядаж баруун гурван аймагт нь байна уу, ядаж ашигтай боломжтой ард иргэдийг хямд өртөгтэй, агаарын бохирдол багатай ийм утаа түлшээр бид нар хангаж болох юм байна гэдэг дүгнэлт тооцоо чинь гараад ирэх юм бол дараагийн шатандаа орох юм байна л гэж харлаа. Энд та бид хоёр ингэж ойлголцлоо гэж ойлголоо шүү.

**Б.Чойжилсүрэн:** Бямбацогт гишүүн. Мэтгэлцээн дуусаад ердийн горимоороо та 2 минутынхаа горим руу шилжчихлээ.

**С.Бямбацогт:** Баярлалаа. Тэгэхээр бас нэлээн сайн ярилцлаа. Гишүүд бас ойлголтын зөрүүнүүд байна. Манай Засгийн газар, Эрчим хүчний яам, гишүүдийн хооронд бас ойлголтын зөрүү байна. Тэгээд ойлголтын зөрүүгээ нэгтгэе ээ. Бүгдээрээ бас тал талдаа бас эргэж сууя. Заавал одоо камерын, Байнгын хороон дээр биш, бүгдээрээ сайхан уулзаж ярилцъя гэж бодож байгаа юм. Бидний ерөөсөө хүсэж байсан хүсэл бол нэг. Баруун аймгийн гишүүд ээ, ерөөсөө л баруун таван аймаг, аймаг дундаа Ховд, Говь-Алтай, Завхан бол илүү Баян-Өлгий, аймаг хотын нүүрсний уурхай зуун хэлмэт аж. Уурхайтай Увс аймаг бол Хар тарвагтай, Хотгор гээд дахиад бас хоёр уурхайтай ойрхон. Харьцангуй шахмал түлшний хэрэгцээ нь бага байж магадгүй, гэхдээ шаардлагатай бол эндээс авах ёстой. Говь-Алтай аймаг бол бүр 600 километр, Баянтээгийн уурхайгаас нүүрсээ авдаг. Завхан аймаг бол уурхай байхгүй.

Тийм болохоор Хөшөөтийн уурхай бол үндсэндээ энэ таван аймгийн дунд нь байж байгаа хамгийн байршил сайтай юм гэдэг үүднээсээ энэ баруун таван аймгийн гишүүд нийлээд энэ 12 тэрбумыг суулгаад Хөшөөтөөс баруун таван аймагт эхний ээлжид Ховд, Говь-Алтай, Завхан бүр нэн шаардлагатай гэж үзэж энэ төсвийг тавиулсан юм шүү. Ингээд энэ таван аймгийн буюу болж өгвөл таван аймаг болохгүй бол гурван аймгийн хэрэгцээ гэдгээр тавиулсан. Ингэхдээ бид нар үйлдвэрийн тоног төхөөрөмжийг нийлүүлэх, үйлдвэрийг угсрах ажлыг нэг хүнээр хийлгэчхээд, тэр нь чанартай чанаргүй, дундаас нь ашгаа олоод алга болчихдог ийм байхыг бас хүсэхгүй байгаа.

Дараад нь үйлдвэрийг угсарсан чинь үйлдвэр чинь ажиллахгүй байна аа, ингээд энэнээс болоод шахмал түлш гарахгүй байна, энэнэс болоод чанаргүй түлш гарч байна гээд дараагийн үйлдвэрийг ашигладаг, үйлдвэрлэл явуулдаг нөхөр нь бүтэхгүй юм яриад, бас асуудалтай байна гээд, үйлдвэрийг угсрах тоног төхөөрөмжийг суурилуулах, дээрээс нь тэр үйлдвэрлэлийг хариуцаж явуулж шахмал түлшийг үйлдвэрлэх, нийлүүлэх бүтээгдэхүүнийг үйлдвэрлэх энэ бүх процессыг одоо нэг л аж ахуйн нэгж болгоё, “Тавантолгой түлш” компанид өгье, ийм байдлаар явъя гэдэг дээр Их Хурлын гишүүдэд санал бодлоо нэгтгэсэн. Ингээд явж байгаа, эхнээсээ.

 Гэтэл процесс маань 11 сард Төсвийн хууль баталсан. Одоо ингээд дөрвөн сар болж байна. 11, 12 сарыг тоолох юм бол зургаан сар болж байгаа юм. Зургаан сар болж байхад ТЭЗҮ маань үндсэндээ 30 хувьтай, тэгээд яаж хийх нь тодорхойгүй, Ховд аймгийг хангах гээд байгаа юм уу, баруун таван аймгийг хангах гээд байгаа юм уу? Өртөг зардал нь юу юм? Энэ юмнууд нь тодорхойгүй байгаа учраас цаг хугацаа алдаж байгаа учраас бид нар цаг хугацаа хожихын тулд асуулт тавьсан. Ингээд Байнгын хороон дээр оруулж ирж асуудал болгож байгаа. Эндээс цааш нь асуудал болгоно. Ойрын үед шийдлээ гаргая. Шийдэл гаргаад Байнгын хороонд бас хүсэх юм бол бид нар Байнгын хорооны тогтоол гаргуулъя, чиглэл өгүүлье.

Ингэхдээ бид нар сая бидний тооцоогүй юм бол тэр түүхий нүүрс болохгүй гэж та яриад байсан. Энэ чинь угаагаагүй нүүрс болохгүй гэж. Угаагаагүй нүүрс болдог. Лабораториор бид нар баталчихсан. Урьд нь тэр Ховд аймгийн төв жижигхэн шахмал түлшний үйлдвэр байгаа, тэрний бүтээгдэхүүн лаборатори оруулсан. Сая ч гэсэн бас Хөшөөтийн нүүрсийг авч лаборатори оруулсан. Шаардлага хангаж байгаа. Ганцхан тооцогдоогүй юм бол бид нар цахилгаан эрчим хүчний хангамжаа тооцоогүй байж байна. Сая та хэлэхдээ Манахан байж болно, аймгийн төв байж болно гэж хэллээ. Манай Адьшаа гишүүн бол бас Манхан байж болно гэж ярьж байна. Хэрвээ Манхан болчих юм бол.

**Б.Чойжилсүрэн:** Бямбацогт гишүүнд 1 минут нэмж өгье.

**С.Бямбацогт:** Манхан бол Говь-Алтайгаас 300 болно. Баянтээгээс 300 гээд үндсэндээ Баян-Өлгий, Говь-Алтай хоёр луу 300, Дарви дээрээс байж болно. Тэгээд Улиастай руу бас ойртчихно. Ийм байдлаар хангамжийнхаа асуудлыг шийдээд, тэгээд үйлдвэрлэл хамгийн гол нь. Тоног төхөөрөмж үйлдвэрлэгч, бүтээгдэхүүн үйлдвэрлэгч хоёр нэг байхаар ийм бодлого дээр бүгдээрээ тохирох, Байнгын хорооны тогтоолыг ойрын үед гаргаад ТЭЗҮ, энэ оны эхний хагастаа дуусгая ТЭЗҮ-ийг дуусгахад. Энэ ондоо, намартаа үйлдвэрлэлээ угсрах, ийм байдлаар хийхээр Байнгын хорооны тогтоол гаргах тал дээр бас манай Байнгын хороо анхаарч өгөөч ээ. Бид нар ойлголцоод яг ийм байдлаар шийдлээ, нэгдсэн нэг ойлголттой болъё. Ингээд энэний дагуу та бас Байнгын хорооны тогтоол гаргах тал дээр анхаарч өгөөч гэж асуултаа гүйцээж хэлье. Ийм байдлаар явах юм бол бид нар бас ойлголцохгүй зүйл байхгүй, болох байх гэж бодож байна.

700 километрээс нүүрс Өмнөговиос татаад Улаанбаатарт хийж болоод байхад бид нар 200 километр Хөшөөтэй Говь-Алтай руу 200, Ховд руу 200, ийм бололцоотой шүү дээ. Сая та тэр 5 мянгыг чинь тээврийн.

**Б.Чойжилсүрэн:** Гишүүдэд баярлалаа. Тавинбэх сайд аа, Улаанбаатарт хэрэглэж байгаа шахмал түлш чинь бас татаастай байгаа гэдгийг бас олон нийтэд уул нь ойлгуулчих хэрэгтэй. Энийг ойлгуулахгүй байгаагаас шалтгаалаад буруу хүлээлт үүсэж байна. Тэгэхээр одоо гишүүд энгийн горим гаргаад Байнгын хороон дээр энэ асуудлыг хэлэлцлээ. Камерын өмнө ярих нь гоё биш. Ажил хийх нь чухал. Тэгэхээр яам, “Тавантолгой түлш компани”, “Эрдэнэс Тавантолгой” шаардлагатай бол санхүүжүүлэгчээр орох, ямар учиртай байгаа вэ, ямар схем гарах юм? Энийгээ нэг тодорхой болгоод. Байнгын хорооны тогтоол гаргахад Байнгын хорооны гишүүд бэлэн байгаа. Тэгэхээр энэ ойлголтоо нэгтгээд ажлаа шахацгаая, тэгэх үү? Ингээд энэ асуудлаа дуусгачихъя.

Бямбацогт гишүүний асуултын хариултыг сонслоо. Дараагийн асуудалд оръё. Ажлын хэсэгт баярлалаа.

Хоёр дахь асуудал.

**Хоёр.Ноос, ноолуурын салбарт хэрэгжүүлэх зарим арга хэмжээний тухай Үйлдвэржилтийн бодлогын байнгын хорооны тогтоолын төслийг хэлэлцэж эхэлье.**

Тогтоолын төслийг та бүхэнд урьдчилаад тараасан байгаа. Тогтоолын төсөлтэй холбогдуулан Жижиг, дунд үйлдвэрлэлийн дэд хорооны дарга Ж.Бат-Эрдэнэ дарга мэдээлэл хийнэ. Бат-Эрдэнэ гишүүний микрофоныг өгье.

**Ж.Бат-Эрдэнэ:** Эрхэм Байнгын хорооны гишүүдэд ноос ноолуурын салбарын өнөөгийн байдалтай холбоотой товчхон өнөөгийн нөхцөл байдлыг та бүхэнд танилцуулъя. Монгол Улс дэлхийн түүхий ноолуурын 45 хувийг хангадаг. Гэхдээ “Монголд үйлдвэрлэв” гэсэн шошготой экспортлож буй ноолууран бүтээгдэхүүний үнийн дүнгийн дэлхийн зах зээлд дөнгөж 10 хувийг л эзэлдэг. Монгол ноолуурын онцлог шинж чанарыг дэлхийн зах зээлд таниулан, сурталчлах, үнэ цэнэ, өрсөлдөх чадварыг нэмэгдүүлж, нэмүү өртөг шингэсэн эцсийн бүтээгдэхүүн үйлдвэрлэх нь зөвхөн үйлдвэрлэгч төдийгүй малчдын орлогыг нэмэгдүүлэх чухал ач холбогдолтой гэдгийг та бүхэн мэдэж байгаа.

Ингээд ноолуурын салбар, ноосны салбарын асуудлуудыг та бүхэнд танилцуулъя.

Ноолуурын салбар дээр өнөөдөр ноолуур боловсруулах салбар дээр гүн боловсруулалт хийдэг 15 үйлдвэр байна. Анхан шатны боловсруулах буюу угаах, самнах технологи гүйцэтгэдэг 23, сүлжмэлийн жижиг үйлдвэр 59, өрхийн жижиг цех 150-200 үйлдвэрлэл үйл ажиллагаа явуулж, угаасан ноолуурыг БНХАУ-д, самнасан ноолуурыг Хятад, Итали, Англи, нэхмэл, сүлжмэл бүтээгдэхүүнийг Америк, Герман, Солонгос, Япон, Белги, Франц зэрэг 20 гаруй оронд өнөөдрийн байдлаар экспортлож байгаа юм байна.

Ноолуурын үйлдвэрийн хувьд хялгас ялгаж үйлдвэрлэх буюу самнасан ноолуурын өнөөгийн хүчин чадал бол 5.8 тонн үйлдвэрлэх суурилуулсан хүчин чадалтай байна. Монгол Улс маань нийт 10 орчим мянган тонн ноолуурыг жилдээ бэлтгэдэг байгаа. Ээрэх үйлдвэрийн хувьд 2.2 мянган тонн боловсруулах хүчин чадалтай. Үүнээс өнөөдөр 714 кг-ыг боловсруулах хүчин чадал байна. Нэхэх үйлдвэрийн хувьд 2.3 мянган тонн хүчин чадалтай байгаагаас 644 кг-ыг өнөөдөр үйлдвэрлэж байна. Сүлжих үйлдвэрийн хувьд 5.4 мянган тонн үйлдвэрлэх хүчин чадалтай байгаагаас 2.9 мянган тонныг тус тус үйлдвэрлэж байна. Энэ нь нийт бүтээгдэхүүний дунджаар 30 орчим хувийг үйлдвэрлэж байна, хүчин чадлынхаа 30 хүртэл хувийг ашиглаж байна гэсэн үг.

2019 оны байдлаар борлуулалт 481.6 сая америк долларын ийм борлуулалтыг хийсэн. Үүнээс 283.3 сая америк долларын буюу 59 хувь нь угаасан ноолуур. Хялгасыг ялгасан ноолуур буюу бидний ярьдгаар самнасан ноолуур 45.3 сая америк доллар, нийт борлуулалтын 9 хувь. 87.7 сая америк долларын буюу нийт орлогын 18 хувийн бүтээгдэхүүнийг бид экспортод гаргаж байна.

Дотоодын зах зээлд 65.3 сая америк долларын бүтээгдэхүүн, 26.1 сая америк доллар буюу 40 хувийн бүтээгдэхүүнийг дотооддоо худалдан авагчид, 39.5 хувь буюу 60 хувийг гадаадын жуулчид буюу гадагшаа экспортолж байна гэсэн ийм статистик тоо байна.

Ноосны боловсруулах салбарт улс орны нийгэм, эдийн засгийн байдал, хүн амын орлогын түвшин, гадаад зах зээл дэх борлуулалт харьцангуй бага байгаа. Эдгээр нөхцөлүүдийн улмаас үйлдвэрийн суурилах хүчин чадал бол үйлдвэрийн төрлөөсөө хамаараад 5-61 хувийн л ашиглалттай байна. Ноос боловсруулах салбарт хивс үйлдвэрлэх 2 үйлдвэр, нэхэх үйлдвэр 4, ээрэх үйлдвэр 9, нэхээсгүй эдлэл үйлдвэрлэх үйлдвэрлэл 1, 25 угаах үйлдвэр, 23 хялгас ялгах үйлдвэр, 56 сүлжих үйлдвэр, эсгий эдлэл үйлдвэрлэх 16 үйлдвэр, ноос, бордоо үйлдвэрлэх 1 үйлдвэр, 120 эсгий үйлдвэрлэх үйлдвэрүүд бол өнөөдрийн байдлаар ажиллаж байна.

Ингээд тулгамдаж буй асуудлуудын хувьд бол ноолуурын салбарт нэн тэргүүн шийдвэрлэх асуудлууд бас зайлшгүй байна. “Ноолуур” хөтөлбөрийг 2018 онд баталсан. Энэ “Ноолуур” хөтөлбөрийн 4.1.1-д “ноолууран эцсийн бүтээгдэхүүний үйлдвэрлэл, экспортыг нэмэгдүүлэх зорилго бүхий эргэлтийн хөрөнгийг санхүүжүүлэх, хөрөнгө оруулалтын сан байгуулах, 500 тэрбум хүртэлх хөрөнгийн тогтмол эх үүсвэрийг бүрдүүлэх эрх зүйн орчныг бүр боловсронгуй болгох.” гэж заасан байгаа.

Ер нь аль алин дээр нь, ноос болон ноолуурын бэлтгэл ажил, өөрөөр хэлбэл, хаврын түүхий эд бэлтгэлийн үед бол нэлээдгүй эргэлтийн хөрөнгийг зайлшгүй дэмжлэг үзүүлэх ийм шаардлага байгаад байгаа. Тэгээд санг бий болгох, энэнийхээ хүрээнд бидний ярьж байгаа хөнгөлөлттэй зээлийг 3 хүртэлх жилийн хугацаатайгаар өгөхгүй бол үйлдвэрүүд маань зөвхөн нэг жилийн хугацаатай зээл аваад, цаашаа үйлдвэрлэлээ явуулах боломж бололцоогүй болчхоод байгаа юм гэдгийг бас хэлэх нь зүйтэй байх.

Ингээд угаасан ноолуурын техникийн зохицуулалт хийх замаар самнасан буюу хялгасыг ялгасан ноолуур бидний ярьдгаар бол самнасан ноолуур шүү дээ. Энийг бол нэмүү өртөг шингэсэн эцсийн бүтээгдэхүүн үйлдвэрлэх, экспортлох болох. Одоогоор бол бид нар үндсэндээ ноолуураа ноос ноолуур алийг нь ч гэсэн зөвхөн угаагаад гадагш нь гаргаж байгаа. Үүнийгээ нэг шат ахиулаад, хялгасыг нь ялгах буюу самнаж цаашаа гарах. Өөрөөр хэлбэл, дотооддоо бол өртөг бий болгох гэсэн ийм зайлшгүй шаардлага байж байна.

Мөн угаасан болон самсан ноолуурын чанар стандартыг хангуулах хийх зорилгоор экспортод гарч буй бүтээгдэхүүнд QR код, тохирлын гэрчилгээний гэрчилгээтэй бүтээгдэхүүн экспортлох ийм зайлшгүй болбол шаардлага гарч байгаа. Энэ нь бол бас гол экспортлогч импортлогч орон болох БНХАУ-ын гаалийн шаардлагын дагуу бид зайлшгүй бас эдгээр QR кодыг тохирлын гэрчилгээг олгож гадагш нь гаргадаг экспортолдог болох, зайлшгүй шаардлага байна.

Ноолуурын салбарын үйлдвэрлэлийн тоног төхөөрөмжийг гааль, НӨАТ-аас чөлөөлөх, импортын ижил төрлийн ээрмэл утсанд, тэр тусмаа бидний ярьдагчлан цэмбэ болон сурагчийн форм үйлдвэрлэдэг энэ материалууд, төрийн албаны формыг үйлдвэрлэдэг нэхмэл материалууд дээр бас тодорхой хэмжээний хил гаалийн хөнгөлөлтийг үзүүлж, дотоодын зах зээлээ хамгаалах ийм шаардлагууд байна гэсэн ийм зүйлүүдийг та бүхэнд танилцуулж байна. Тэгээд үүнтэй холбоотойгоор энэ Байнгын хороон дээрээс тогтоолын төсөл та бүхэнд оруулж ирж байна. Баярлалаа.

**Б.Чойжилсүрэн:** Бат-Эрдэнэ даргад баярлалаа. Тогтоолын төсөл болон мэдээлэлтэй холбогдуулан асуулттай гишүүдийн нэрсийг авъя. Наранбаатар гишүүн, Энхтүвшин гишүүнээр асуулт. Цахим дээр байна уу? Батжаргал гишүүн. Ингээд цахим дээр Батжаргал гишүүнээр таслаад, танхимд Энхтүвшин гишүүн, Наранбаатар гишүүн гээд гурван гишүүнээр асуулт тасаллаа. Эхлээд Энхтүвшин гишүүн.

**Т.Энхтүвшин:** Баярлалаа. Тогтоолын төсөлтэй холбогдуулаад хоёр асуулт байна. Нэгдүгээрт асуудал, энэ тогтоолын төслийн 3-т бичигдсэн байж байна. Ээрэх нэхэх үйлдвэрийн хүчин чадлыг нэмэгдүүлэх, шаардлагатай тоног төхөөрөмж, сэлбэг хэрэгслийг импортлоход нэмэгдсэн өртгийн болон гаалийн татвараас чөлөөлөхтэй холбоотой асуудлыг судалж шийдвэрлэх гээд ингээд биччихсэн байж байна. Тэгээд энийг одоо ер нь цаашдаа ингээд чөлөөлөөд байх ёстой юм болов уу? Сая газар тариалан гээд л 100 тэрбум төгрөг өгсөн, газар тариалантай холбогдуулаад газар дээр тариалангийн тоног төхөөрөмжийг оруулж ирье гээд л гааль, НӨАТ-ын татвараас чөлөөлье гэдэг ийм асуудал яригдаад явсан. Хоёр дахь асуудал бас өндөгний тоног төхөөрөмжийг бас гээд л НӨАТ-ын татвараас чөлөөлөөд явсан.

Одоо ингээд энэ ноолуур, ноосны тоног төхөөрөмжийг сэлбэг хэрэгслийг бас ингээд л НӨАТ-ын татвараас чөлөөлөөд явна гэхээр энэ бас, би бол одоо Монгол Улсын эдийн засаг нэгдүгээрт хүнд байж байгаа. Дээр нь ингээд гааль, НӨАТ-ын татвараас ингээд чөлөөлөөд явах юм бол энэ орлого чинь ер нь Монгол Улсын орлого ер нь цаашдаа тасрах эрсдэлтэй юм биш үү гээд. Энийг чинь дагалдуулаад одоо юу гэдэг юм, өөр салбарынхан маань тоног төхөөрөмж, техник хэрэгслүүдээ чөлөөлүүлье гэдэг ийм асуудлыг бас явчих вий. Тийм учраас энэ асуудал дээр ямар бололцоо боломж, тооцоо судалгаан дээр энийг оруулж ирсэн бэ гэдгийг асууя.

Хоёр дахь асуудал бол 2023 оноос эхлээд угаасан ноолуурыг экспортлохгүй. Харин самнасан ноолуур, хялгасан, ялгасан ноолуурыг экспортлох, эдгээртэй холбоотой үйлдвэр, худалдааны техникийн зохицуулалтыг баталж, мөрдүүлэх гээд байж байна. Энийг дагаад журмууд гарах байх. Энэ ер нь хэдэн журам байх юм бэ?

Гурав дахь асуудал бол Бат-Эрдэнэ гишүүний оруулж ирсэн энэ саналуудыг дэмжиж байна.

**Б.Чойжилсүрэн:** Энхтүвшин гишүүнд 1 минут нэмж өгье.

**Т.Энхтүвшин:** Ноолуур одоо яг гарч эхэлж байна. Тийм учраас үндэсний үйлдвэрийн компаниудаа дэмжээд, ялангуяа ноолуураар бүтээгдэхүүн хийдэг үндэсний компаниуддаа энэ 200 тэрбум төгрөгийн зээл, ноосны бүтээгдэхүүн хийдэг аж ахуйн нэгж, байгууллагууддаа 70 тэрбум төгрөгийн зээл олгох асуудлыг үндсэндээ дэмжиж байна.

Одоо малчдын гар дээрээс манай үндэсний компаниуд маань ноолуураа бас худалдаж авахгүй бол гаднын ченжүүд, хятадууд ч гэдэг юм уу, худалдан авах ийм асуудлууд байж байгаа. Тийм учраас энэ үндэсний компаниудаа дэмжээд энэ зээлийг өгөх асуудал дээр бас яаравчлах хэрэгтэй. Харин ч энэ асуудлыг хурдан шийдвэрлэх ёстой гэдэг байр суурьтай байгаа. Тийм учраас зээл өгөх асуудлыг дэмжиж байгаа юм гэдгийг бас илэрхийлье.

**Б.Чойжилсүрэн:** Бат-Эрдэнэ гишүүн асуултад хариулъя.

**Ж.Бат-Эрдэнэ:** Асуултад хариулъя. Түрүүн би бас танилцуулгадаа хэлсэн. Ерөнхийдөө дэлхий нийт ноолуурын 45 орчим хувийг нь Монгол Улс нийлүүлж байна. Гэтэл яг “Монголд үйлдвэрлэв” гэдэг шошготойгоор дэлхийн зах зээлд гарч байгаагаар ч юм уу, энэ талаар харахад дөнгөж 10 орчим, 10 ч хүрэхгүй 8 орчмыг Монгол ноолуурын энэ зах зээл эзэлж байгаа юм л даа. Гэтэл нийт том зах зээлийнхээ хүрээнд бид нарын статистик мэдээг дээр үед татаж харж байхад 20 орчим тэрбум долларын ийм эргэлт дэлхийн ноолуурын зах зээл дээр байдаг гэж. Гэтэл энэ зах зээлийн нийлүүлэгч маань үндсэндээ 100 хувь БНХАУ болчхоод байгаа шүү дээ. Стратегийн энэ том зах зээлээ бид нар олон жил ярилаа.

Тэгэхээр энэ зах зээл рүүгээ нэлээн том алхам хийгээд энэ аж ахуйн нэгжүүдээ дэмжье гэсэн үүднээс энэ Байнгын хороон дээр нэлээн хэдэн гишүүд Чойжилсүрэн даргын хамт бид нар нэлээн хэдэн компаниуд дээр очиж уулзсан. Тэгээд эдний тавьсан саналууд зээл, үндсэндээ НӨАТ, бусад гаалийн татварууд дээр нь дэмжлэг үзүүлээд нэг мөр бодлоготойгоор. Урьд нь бид нар хэдэн төгрөгийн зээл өгчхөөд ингээд хаячхаад байгаа шүү дээ. Одоо бол Засгийн газар, энэ Байнгын хороо хяналт тавьж байгаад нэлээн бодлоготойгоор ийм дэмжлэг үзүүлье гэж байгаа юм.

Хоёрдугаарт, самнасан ноолуурын техникийн зохицуулалт хийх гэж байгаа юм. Энэ бол Засгийн газар дээр энэ техникийн зохицуулалтыг нь хийгээд, самнасан буюу ялгасан ноолуурыг нь гаргана гэсэн ийм заалт ороход Засгийн газрын хэмжээнд шийдэх боломжтой гэж байгаа юм. Яг энийг дагасан журам гэдгийг би сайн мэдэхгүй байна. Зайлшгүй зохицуулалт гараад, зохицуулалтаа дагасан журам гарч л таарах байх. Ер нь таны хэлсэнчлэн энэ салбар дээр нэлээн том зүйл хийх хэрэгтэй болж байна.

**Б.Чойжилсүрэн:** Бат-Эрдэнэ гишүүнд 1 минут өгье.

**Ж.Бат-Эрдэнэ:** Одоо бидний хувьд, Монгол Улсын хувьд 10 орчим мянган тонн ноолуур бид нар бэлтгэн нийлүүлдэг. Энийгээ самнаад боловсруулчихлаа гэхэд энэ нь хоёр дахин багасаад 5 мянган тонн болох юм. 5 мянган тонныг өнөөгийн ханшаар 230 мянган төгрөгөөр самнасан ноолуурыг зарна гэж үзэх юм бол энд 1 их наяд 150 тэрбум төгрөг болчхож байгаа юм. Тэгэхээр ийм хэмжээний орлого бид нарт бий болох. Энэнээсээ дараа нь дахиад татвар, аж ахуйн нэгжүүд маань ямар хэмжээний татвар өгөх боломж бололцоо байх билээ гээд, энэ дээр татвар нь ажиллах юм бол тэр НӨАТ-ын хөнгөлөлтөөр магадгүй бид нар татвараар буцаад нөхөөд авах ч байдаг юм уу, иймэрхүү боломж гарч ирэх юм болов уу гэж тооцоолж харж байгаа юм.

**Б.Чойжилсүрэн:** Цахимаар Батжаргал гишүүн асуулт асууя.

**Ж.Батжаргал:** Баярлалаа. Ноос, ноолуурын чиглэлээр гарах гэж байгаа Байнгын хорооны тогтоолтой танилцсан. Эртээд ч бид нар хамтдаа үйлдвэрлэгч дээр очсон. Ойлголтын нэлээн том зөрүү гэдэг юм уу, бодлогын нэлээн том зөрүү л байгаад байгаа юм байна лээ. Наад боловсруулах чиглэлийн үйлдвэрүүд болохоор түүхий эдээ хямдхан авдаг, бараа бүтээгдэхүүнийхээ үнийг бололцоотой үнээр борлуулах гэж оролддог, өрсөлдөгч гэдэг юм уу, гаднаас орж ирэх юмаа хаалгах гэдэг, их олон олон саналууд гарч ирээд яригдаад байсан. Хэдэн үндэсний үйлдвэр энэ боловсруулах чиглэлийн үйлдвэртэй хэр нийцэж байгаа юм? Яг нарийндаа энэнээс нь болоод энэ салбар нэг их урагшаа ахиж чадаагүй өдий хүрсэн юм байна даа гэсэн ийм бодол буугаад байна лээ.

Тогтоолын төслийг найруулгын хувьд жаахан янзалмаар юм байна. Тэр дамаа 3-ыг бол угаасныг гаргахаа болиод, самнасан ялгасан хялгасыг гэж хэлэлгүйгүйгээр шууд самнаад хялгас ялгасан ноолуурыг төдөн оноос гаргая гэдэг үг хэллэгээрээ явмаар байна. 2023 оноос гэмгүй санагдаад байх юм. Би бол 2022 оноосоо энэ бодлого, үйл ажиллагаа явбал яасан юм бэ? Тэгэх юм бол энэ чиглэлээр хүчин чадлын ашиглалт ч нэмэгдэх, нэмэлт хүчин чадлууд, технологийн сайжралтууд ч хийгдэх ёстой гэж би ингэж бодож, ойлгоод байна.

Дараагийн нэг зүйл зээлийн асуудал байгаад байгаа юм. Саяын 10 их наяд дотор орчихсон тэр нэг 200 тэрбумд баригдаад, 200 тэрбум гэдэг үг орчихов уу? Тэрнээс биш яг түүхий ноолуураа цуглуулж авахтай холбоотой асуудлаар яригдах юм бол 900 тэрбум төгрөгийн асуудал байгаад байгаа юм. Мэдээж боловсруулах үйлдвэрүүд өөрсдөө хөрөнгөө гаргах байх, зээлээ авах байх гээд бодъё гэхэд наад мөнгө чинь багадах гээд байгаа зүйл.

Хоёрдугаарт, өнгөрсөн жилийн алдаа бол ноолуур боловсруулдаггүй аж ахуйн нэгжүүдэд зээл олгосон юм гараад байгаа юм байна лээ шүү. Тийм учраас бид нарын гаргах энэ тогтоолд.

**Б.Чойжилсүрэн:** Батжаргал гишүүнд 1 минут нэмж өгье.

**Ж.Батжаргал:** Ноос, ноолуур боловсруулах үйлдвэрт зээл олгуулах асууддыг тов тодорхой тогтоолдоо оруулж өгөх шаардлагатай байна гэж би ингэж хэлмээр байна. Үнэхээр бид нарын бүтээгдэхүүн гадагшаа гаргах гэхэд технологийн хоцрогдол байгаад байгаа бол техник, технологийн шинэчлэлийг бодлоготойгоор авч хэрэгжүүлэх ёстой. Ингэхийн тулд ер нь ийм судалгаа, юмнуудаа хий. Хэдий хэмжээний, ямар тоног төхөөрөмж, юу орж ирэх шаардлага байгаад байгаа юм бэ гэдэг юмаа нарийвчилж гаргаж ирж, тэрнийгээ хэрхэх вэ гэдэг юмаа ярилцъя гэдэг байдлаар нь оруулсан нь дээр юм болов уу гэж бодоод байна. Тэрнээс шууд өнөөдөр юуг нь тэглэ гээд оруулснаас ер нь ийм санал боловсруулаад оруулаад ир, тэгээд тэр татвар, хөнгөлөлтийнх нь асуудлыг Их Хурал дээр ярилцъя гэдэг байдлаар тогтоолын төсөлдөө оруулбал яасан юм бэ гэсэн ийм саналтай байна.

**Б.Чойжилсүрэн:** Батжаргал гишүүн голдуу санал хэлж байна. Батжаргал гишүүнээ, та өөрийнхөө саналыг бичгийн хэлбэрт оруулаад санал хураалгах шаардлагатай байна. Одоо ингээд гишүүд асуулт асууж, хариулт авсны дараа санал хураалт явна. Батжаргал гишүүний асуултад Бат-Эрдэнэ дарга хариулна.

**Ж.Бат-Эрдэнэ:** Үйлдвэрлэгч нартай Чойжилсүрэн дарга, Наранбаатар, Тогтохсүрэн, Батжаргал, Энхболд, миний бие гээд нэлээн олон гишүүд уулзсан. Үйлдвэрлэгчдээс нэлээн авахаар ч зүйл байна, үйлдвэрлэгчдийн хэмжээнд бас бодохоор ч зүйл байна. Бие биетэйгээ өрсөлддөг, өрсөлдөөний хүрээнд хойш нь татдаг тиймэрхүү зүйлүүд ажиглагдсан. Энийг бид нар жич Засгийн газрын хүрээнд яриад, цаашаа зөвлөмж өгөөд явсан нь дээр байх.

Таны хэлсэн, зээлийг бол энэ жилийнхээ хувьд, ер нь 700-гаад тэрбум төгрөгийн хэрэгцээ гарч ирээд байгаа шүү дээ. Үйлдвэрлэгчид өөрсдийнхөө хэмжээнд тодорхой хөрөнгө гаргах байх. Ер нь 700-гийн хүрээний дэмжлэгийг авч байж энэ тухайн жилийн бэлтгэн нийлүүлэлтэд зайлшгүй хэрэгцээ гараад байгаа юм. Энэ жилийн хувьд бид нар 200 тэрбум төгрөг, хоёрдугаарт нэг жилийн хугацаатай гэснийг нөгөө 10 их наяд төгрөгийн хүрээнд яригдаж байгаа асуудал шүү дээ. 200 тэрбум төгрөг буюу тэгээд хугацааг нь хувийн хүүтэйгээр 3 жилийн хугацаагаар өгье гэсэн ийм саналыг оруулж ирж байгаа юм. Энэ дээр бол үйлдвэрлэгч нарт нэлээн итгэл үнэмшил үзүүлэхээр, өөрөөр хэлбэл, үйлдвэрлэгчид энэ мөнгийг цаашдаа 3 жилийн хугацаанд үйлдвэрлэлээ дэмжих ийм боломж бололцоо гарч ирж байгаа юм. Хоёрдугаарт, дахин санхүүжилт. Урьд өмнө нь авч байсан зээлээ дахин санхүүжилтээр энэ 3 хувийн зээл рүү шингээж солих ийм боломж бололцоо энэ дээр нь орж байгаа юм.

Таны ярьсан, техник, тоног төхөөрөмжийн шинэчлэл гэдэг дээр бүхэлд нь ийм санал оруулахад болохгүй зүйл байхгүй гэж бодож байгаа юм. Ерөнхийдөө Засгийн газраас саналууд багцалж орж ирээд энэ ноос, ноолуурын салбар дээр шинэчлэлийн хүрээнд ямар техник, технологийн ноу-хау шингээгээд цаашдаа бид нар өрсөлдөх чадварыг нэмэгдүүлэх вэ гэдэг ийм.

**Б.Чойжилсүрэн:** Бат-Эрдэнэ гишүүний хариулт дээр нэг зүйл нэмээд хариулъя. Урьд нь түүхийгээр нь гаргадаг байсан. Одоо бол угаагаад гаргаж байгаа. 2023 оны 1 сарын 1-нээс угаасан нь хангалтгүй байна, угаасныгаа цаашид самнаад гаргадаг болгоё. Дахиад нэг шат боловсруулалтын түвшинг нэмэгдүүлж байгаа. Яагаад 1.5 жил өгч байгаа вэ гэвэл энэ жил ноолуур авлаа, угаагаад 2022 оны 1 сарын 1-ний өдрөөс мөрдөнө гэх юм бол энэ жилдээ багтаагаад бүх ноолуурыг экспортод гаргах шаардлага үүснэ. Гэтэл КОВИД-той жил байгаа учраас энэ зах зээл нь өөрөө хүндэрчихсэн байгаа. 1 жилийн хугацаагаар угаадаг, угаагаад самнадаг улсуудад нь, худалдаж авсан улсуудад нь бололцоо олгоё. Тэгэхгүйгээр цөөхөн хэдэн сар, он дуустал энэ асуудлыг яриад яах вэ гээд 2023 оны 1 сарын 1-нээс энэ самнасан ноолуурыг экспортод гаргадаг байх гэсэн энэ саналыг оруулж ирсэн гэдгийг та бүхэнд хэлье.

Энхтүвшин гишүүн бас зөв асуудал яриад байгаа юм. Бид нар нэг салбар дэмжинэ гэхээрээ л талбарыг буулгана гэдэг. Улсын нэгдсэн төсөв маань өөрөө хүндрэх асуудал байгаа учраас энэ удаад Байнгын хороон дээрээ шийдэхгүйгээр Засгийн газарт чиглэл болгож байгаа юм. Судлаад, холбогдох хуулийн өөрчлөлтүүдийг Улсын Их Хуралд өргөн барьж шийдвэрлүүл гэсэн ийм заалтыг тогтоолын төслийн 3 дугаар заалтаар ийм шийдвэр гаргаж байгаа шүү гэдгийг хэлье.

Наранбаатар гишүүн асуулт асууя.

**Н.Наранбаатар:** Тогтоолын төслийг бүхэлд нь дэмжиж байгаа юм. Бид бас үйлдвэрлэгч нартай уулзаж байхад хэд хэдэн тулгамдаж байгаа асуудал, санал гэж хэлж байсан. Хамгийн гол нь хөнгөлөлттэй зээл, эргэлтийн хөрөнгө, тоног төхөөрөмж худалдаж авах дэмжлэг гэсэн ийм зүйлүүдийг ярьж байсан. Үүнтэй холбоотойгоор өөрсдөө зээл авах гэхээр банкны шалгуур, үнэлгээ хэт бага гэсэн энэ асуудал. Хөндлөнгийн үнэлгээгээр хөрөнгөө үнэлүүлэх ийм хүсэл сонирхолтой байна гэдэг асуудлыг ярьж байсан. Мөн гаднын бизнесээс хамгаалах асуудлыг ярьж байсан. Мөн ноос, ноолуурын үйлдвэрийн салбарын боловсон хүчний асуудал бас тулгамдсан асуудал байдаг гэдэг ийм асуудлыг ярьж байсан.

Мөн төрийн худалдан авалтыг дотоодын, үндэсний үйлдвэрлэгчдээсээ материал авах, дүрэмт хувцас авах, цагдаа, цэрэг, сурагчдын форм гэх мэтчилэн, энийг авах. Тухайлбал, нэг үйлдвэрлэгч хэлж байсан, 20 гаруй метр даавуу үйлдвэрлэчихээд одоо борлуулалт байхгүй, захиалга байхгүй ингээд байж байна гээд, ийм олон зүйлүүдийг хэлж ярьж байсан.

Нөгөө талаасаа одоо энэ хаврын ноос, ноолуурын цаг болж байна. Хөдөө, орон нутагт ямаагаа самнаж эхэлж байна. Энэ жилийн хувьд ялангуяа говийн бүс нутагт зуншлага, хаваржилт, мөн өвөлжилт тааруу, салхи шуурга ихтэй байна. Малчид маань нэлээн зүдэрсэн, хөрөнгө санхүүгийн хувьд хүндрэлтэй байна. Ийм үед энэ тогтоолыг гаргаснаараа тэдгээр малчдын ноос, ноолуур борлуулах үнэд тодорхой нөлөөлөх болов уу гэж бас горьдож байгаа юм.

Тэгээд тогтоолыг боловсруулсан энэ ажлын хэсгээс асуухад энэ тогтоол батлагдсанаар малчдад бодитойгоор эерэгээр яаж нөлөөлөх вэ? Яаж тооцоо хийсэн бэ гэж асуумаар байна.

**Б.Чойжилсүрэн:** Бат-Эрдэнэ гишүүн хариулах уу?

**Ж.Бат-Эрдэнэ:** 2018 оноос Ноос, ноолуурын холбоо Хүнс, хөдөө аж ахуй, хөнгөн үйлдвэрийн яамтай хамтраад “Ноолуур-2018” гэсэн ийм хөтөлбөр боловсруулсан. Энэ хөтөлбөрийн хүрээнд жил бүр ноос, ноолуур бэлтгэн нийлүүлэх эргэлтийн хөрөнгө дээр тус дэм болъё гэсэн ийм заалтыг Засгийн газар Хөгжлийн банкин дээр үүрэг хүлээгээд, эндээсээ жил болгон 200-300 тэрбум төгрөгийн дэмжлэг үзүүлээд, хөнгөлөлттэй зээл өгөөд явж байгаа юм. Үүний хүрээнд, ер нь та бүхэн мэдэж байгаа, ноолуур 70, 80 мянгатай л байсан. Энэ 2017, 2018 оноос эхлээд энэ үнэ маань өссөн шүү дээ. Энэ нь яаж байна вэ гэхээр гаднаас орж ирж байгаа худалдан авагчид, өөрөөр хэлбэл, БНХАУ-аас шууд орж ирж худалдан авалт хийж байгаа улсуудтай өрсөлдөөд, дотоодын үйлдвэрлэлийнхэн зөвхөн үнийг гаднаас орж тогтоох биш, дотоодын үйлдвэрлэгчид өөрсдөө орон нутгаар тарж ноолуур авах ийм боломж бололцоо нээгдээд, өөрөөр хэлбэл, өрсөлдөөний дүнд энэ үнэ нэмэгдэж байгаа. Өнөөдийн хувьд 1 кг ноолуур 120 мянга орчим төгрөг байх шиг байна.

Ер нь бид нар энэ үйлдвэрлэгчиддээ дэмжлэг болж, өрсөлдөөн бий болж, ноолуурын үнэ тогтворжих ёстой гэж бодож байна. Бид нар, төрөөс барьж байгаа бодлого бол 100 мянгаас буулгахгүй хэмжээнд бариад байгаа шүү дээ. Тийм болохоор малчдад очих дэмжлэг маань үндсэндээ ноолуурын үнийг тогтмол барих энэ бололцоо хангагдана гэж үзэж байна.

**Б.Чойжилсүрэн:** Гишүүд асуулт асууж, хариулт авлаа. Одоо зарчмын зөрүүтэй саналтай гишүүд байна уу? Батжаргал гишүүн ээ, та саналаа наашаа явуулчих, би эндээс уншчихъя. Ондоо зарчмын зөрүүтэй саналтай гишүүд байвал бэлтгэж байгаарай.

Батжаргал гишүүн тогтоолын төслийн 1 дүгээр заалт дээр байгаа таны санал. 1 дүгээр заалтад байгаа ноос ноолуурын салбарт биш, үйлдвэрүүдэд гэж гэж оруулах. Батжаргал гишүүн ээ, та өөрийнхөө саналыг уншаадах даа.

**Ж.Батжаргал:** Би нэг их сүрхий заалт томьёолчихоогүй байна. Гэхдээ би наад заалтыг чинь дэмжиж байгаа юм. Ганцхан тодруулж байгаа юм нь ноос, ноолуурын боловсруулах үйлдвэрт нь олгоё гэдэг санал байгаад байгаа юм. Өнгөрсөн жил 300 тэрбум ч билүү, яг хөрөнгө шийдээд явахдаа ноос, ноолуур боловсруулдаггүй барилгын компаниудад өгчихсөн байгаа байхгүй юу. Зээлийн тодорхой хэсгийг. Тийм учраас энэ чинь болохгүй болчхоод. Тийм учраас энэ 200 тэрбум зээл яах аргагүй ноос, ноолуур бэлтгэдэх, боловсруулах үйлдвэрүүддээ очиг л гэж ойлгоод байна шүү дээ.

**Б.Чойжилсүрэн:** Бат-Эрдэнэ гишүүн ээ, Батжаргал гишүүний саналыг тайлбарлаад хэлээдэх.

**Ж.Бат-Эрдэнэ:** Батжаргал гишүүний тавьж байгаа саналууд маш зүйтэй саналууд байгаа юм. Ноднингийн 300-гаад тэрбумын 40-өөд хувийг нь ноос, ноолуурын үйлдвэрийнхэн өөрсдөө авсан, 60-аад хувь нь ченжүүд ч гэдэг юмуу, янз янзын компаниуд авчихсан юм. Ийм зүйл болсон юм. Тэгэхээр 1.1 дээр бид нар “ноос, ноолуур боловсруулах үйлдвэрүүдийн түүхий эд худалдан авалт, эргэлтийн хөрөнгийг санхүүжүүлэхэд гэж байгаа шүү дээ, Батжаргал гишүүн ээ. Тэгэхээр энэ дээр нэлээн тодорхой юм орчихож, болчихож байгаа болов уу гэж хараад байх юм. Тэгээд “...санхүүжүүлэхэд 3 жилийн хугацаатай, жилийн 3 хувийн хүүтэй, 200 тэрбум төгрөгийн зээлийг ноолуурын салбарт, 70 тэрбум төгрөгийн зээлийг ноосны салбарт олгох, дахин санхүүжүүлэх” гэж байгаа юм. Тэгэхээр болчих болов уу, энүүгээрээ явчихад гэж бодох юм. Тэгээд хэдүүлээ цаашаа удирдамжуудыг нь өгөөд яамд болон бас газруудад нь удирдамж өгөөд явчихад болох байх гэж бодож байна Батжаргал гишүүн ээ?

**Б.Чойжилсүрэн:** Батжаргал гишүүн ээ, болж байна уу? Энэ зөвхөн энэ л асуудлыг хаах гээд ченжүүдэд өгөхгүй, зөвхөн тухайн салбарын аж ахуйн нэгжүүдэд олгоно гээд, “боловсруулах үйлдвэрүүд” гээд эхний томьёололд нь тэгж оруулсан юм. Таны гаргаад байгаа саналыг ойлгож байгаа.

Тэгвэл 1 дүгээр саналыг хураалгахгүй, ойлголцлоо гэсэн үг тийм ээ.

2 дахь санал байгаа юм байна. Батжаргал гишүүн 2020 оноос гэж оруулсан. Тогтоол санаачлагчид бид нар 2023 оноос гэсэн юм.

Батжаргал гишүүн ээ, тантай бид санал нэг байгаа боловч энэ жил коронавирустай байгаа учраас одоо ингээд 5 сар дуустал ноолуураа цуглуулж авна, угаах, самнах үйлдвэрүүд. Угаагаад боловсруулах гэсээр байтал намар болно. Коронавирус цар тахалтай холбоотой дэлхийн зах зээлийн бас энэ зах зээл өөрөө хумигдаж байгаа учраас заавал энэ 2021 оны 12 сардаа багтаагаад энэ цуглуулсан угаасан ноолуураа борлуул гэдэг ийм шахалтыг бизнес эрхлэгчдэд өгөхгүй гэдэг үүднээс дахиад 2023 он гэж оруулсан юм. Та энийг ойлгооч. Тэгэхгүй бол энэ ондоо заавал бүгдийг шахаж гарга гэдэг юм руу түлхчих гээд байгаа юм.

Батжаргал гишүүний микрофоныг өгье.

**Ж.Батжаргал:** Ойлгож байгаа би. Яг 1 дүгээр заалт дээр наадахыг чинь дэмжсэн өгүүлбэр орчихсон байхгүй юу. Одоо байгаа зээлээ 3 хувьтай зээлээр сольж болохоор юм шиг оруулчихаад байгаа байхгүй юу. Тэгэхээр наадах чинь магадгүй шинээр түүхий эд, ноолуур худалдан авалт нь бага болж, өмнөх өндөр өртөгтэй зээлээ багасгах байдалд орчих гээд байгаа юм. Тийм учраас би зориуд 2022 он гэдгээр нь шахах юм бол ер нь бас энэ асуудалд хандах хандлага нь арай өөр болох юм байна гэж ингэж ойлгоод байгаа байхгүй юу.

**Б.Чойжилсүрэн:** Энэ ийм юм Батжаргал гишүүн ээ. Одоо ноолуурын салбарт өнгөрсөн 103.9 тэрбум төгрөг жилийн 3 хувийн хүүтэй зээл олгогджээ. Үүний 70 тэрбум төгрөг нь яг боловсруулах үйлдвэрийнхэнд очсон. 33.9 тэрбум төгрөг нь бол Хөгжлийн банкнаас олгосон зээл. Энэ нь ченжүүдэд очсон юм байна. Энэ 70 тэрбумын 40 тэрбумыг нэг компани авсан, одоо нэрийг нь нэрлээд яах вэ. Үлдсэн 30 тэрбумыг нь 22 компани хувааж авсан ийм нөхцөл байгаа юм байна. Тэгэхээр ажлын хэсэг дээр ярьж байгаад дахин санхүүжилтэд хамрагдах аж ахуйн нэгжүүд, дахин санхүүжилт хийх хэмжээ нь 10 тэрбумаас ихгүй байна, бусад нь шинэ зээл гаргая гэсэн ийм тооцооллоор эхний 1 дүгээр заалт томьёологдсон.

Танд ондоо ямар санал байна вэ? Батжаргал гишүүний микрофон өгье, цахимаар оролцож байгаа.

**Ж.Батжаргал:** Тэр солигдох юуг чинь нэг аж ахуйн нэгж дээр 10 тэрбумаас илүүгүй байхаар заагаад оруулчихсан юм билээ. Тэгээд, би бол 20-иод аж ахуйн нэгж байгаа юм гээд бодохоор нэлээн том тоо солигдчих магадлал өндөр байгаад байгаа байхгүй юу. Тийм учраас зориуд цаг хугацаагаар шахаж байж, ер нь энийг зөв болгох ёстой юм байна гэж бодоод байна. Хэрвээ та хэдийн тооцоо судалгааг нарийн үзээд, яах аргагүй энэ КОВИД-той холбоотойгоор бас тодорхой боловсруулалтын юмнуудаа хийж чадаагүй байгаа бол 2023 оноос гэдэг юм руугаа одоо орвол орог гэж бодож байна.

**Б.Чойжилсүрэн:** Тэгвэл та хоёр дахь саналаа татаад авчих уу?

**Ж.Батжаргал:** Тэгьеэ.

**Б.Чойжилсүрэн:** Тэгвэл, ингээд зарчмын зөрүүтэй санал гаргах гишүүд байхгүй байна. Ингээд зарчмын зөрүүтэй санал гаргах гишүүд байхгүй байна. Ажлын хэсгийн боловсруулсан тогтоолыг баталъя гэдэг санал хураалт явуулах уу? Батжаргал гишүүний микрфоныг өгье.

**Ж.Батжаргал:** Эртээд бид хэдийг тэр үйлдвэрүүд дээр ажиллаж байхад кластераар ажиллаж байгаа үйлдвэрүүдийн дуусаагүй байгаа үйлдвэрлэлүүд дээр НӨАТ ноогдуулаад, НӨАТ шат болгон дээр нэмэгдээд байгаа. Энэ нь бүтээгдэхүүний өртөг өндөржүүлээд байгаа тухай яригдсан юм. Энийг судалж, эцсийн бүтээгдэхүүнд нь байдаг юм уу, анхны нийлүүлэлтэд нь НӨАТ тооцохгүй бол наадах чинь угаадаг нь, самнадаг, нь ээрдэг нь, нэхдэг нь, сүлждэг нь гээд энэ бүх шатууд дээрээ НӨАТ тооцчихоор зөндөө өндөр өртөгжилттэй болж харагдаад байх юм. Наадахыг чинь яаж зохицуулах юм бол оо?

**Б.Чойжилсүрэн:** Батжаргал гишүүн ээ, одоо хүчин төгөлдөр үйлчилж байгаа НӨАТ-ын тухай хуулиар 13 дугаар зүйлээр НӨАТ-ын хөнгөлөлт, чөлөөлөлт байгаа, 12 дугаар зүйлээр НӨАТ-ын 0 хувиар байгаа. Экспортод гаргаж байгаа бол бүх НӨАТ-аас чөлөөлж байгаа, бүх бүтээгдэхүүнээ үйлдвэрлэж байгаа бол.

Хоёрдугаарт, дотооддоо бүтээгдэхүүн үйлдвэрлэж борлуулж байгаа нөхцөлд бол НӨАТ чинь өөрөө бүх шатандаа суутгагдаад явчихдаг байхгүй юу. Тэгэхээр бид нар энэ болгон дээр НӨАТ-аар оролдоод байх нь хүнд. Яагаад гэвэл эцсийн бүтээгдэхүүнээ борлуулахдаа худалдан авалтын үед бүх НӨАТ-аа суутгаад төлчихдөг учраас энэ саналыг бид нар хүлээж авахад хүндрэлтэй байна гэж төсөл санаачлагч Бат-Эрдэнэ, Тогтохсүрэн, бид хэд бусад ажлын дэд хэсгийн хүмүүсийн саналаар ингээд оруулаагүй юм. Тэгэхгүй бол энэ суутгагддаг татвар байхгүй юу.

Санал хураалтад бэлтгээд эхний удаад туршилтын санал хураалт хийе.

Санал хураалтад 13 гишүүн оролцож, санал дэмжигдэж байна.

Тогтоолын төслийг дэмжье гэсэн санал хураалт явуулъя.

Санал хураалт

Санал хураалтад 13 гишүүн оролцож, санал 84.6 хувиар дэмжигдлээ.

Тогтоолын төслийг хэлэлцэж, хэлэлцэх асуудал дууслаа. Байнгын хороогоор хэлэлцэх асуудал дууслаа. Гишүүдэд баярлалаа. Байнгын хорооны хурал хаасныг мэдэгдье.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ